Ezekiel 28 | Biblia Le Internet Dzi | Xexe Yeye Gɔmeɖeɖe\nNya ɖe Tiro-fia ŋu (1-10)\n“Nye la, mawu menye” (2, 9)\nKonyifaha ɖe Tiro-fia ŋu (11-19)\n‘Eden-bɔ mee nènɔ’ (13)\n“Kerubi si wosi ami na” (14)\n“Wokpɔ nu madzɔmadzɔ le mewò” (15)\nNya ɖe Sidon ŋu (20-24)\nIsrael ɖoɖo te ake (25, 26)\n28 Yehowa ƒe gbe gava nam be: 2 “Amegbetɔvi, gblɔ na Tiro kplɔla be, ‘Ale Aƒetɔ Dziɖulagã Yehowa gblɔe nye esi: “Esi wò dzi de asi dada me,+ eye nèle gbɔgblɔm be, ‘Nye la, mawu menye. Mebɔbɔ nɔ mawu ƒe zikpui dzi le atsiaƒu titina,’+ Ke amegbetɔ dzro ko nènye, menye mawu o,Togbɔ be èbu le wò dzi me be mawue yenye hã. 3 Kpɔ ɖa! Ènya nu wu Daniel.+ Nya aɖeke mele ɣaɣla ɖe wò o. 4 Wò nunya kple wò nugɔmesesee nètsɔ ƒo kesinɔnuwo nu ƒu na ɖokuiwò,Eye nèyi edzi le sika kple klosalo dem wò nudzraɖoƒewo.+ 5 Èkpɔ kesinɔnuwo kpaŋkpaŋ le esi nèbi ɖe asitsatsa me ta,+Eye wò dzi de asi dada me le wò kesinɔnuwo ta.”’ 6 “‘Eya ta ale Aƒetɔ Dziɖulagã Yehowa gblɔe nye esi: “Esi nèbu le wò dzi me be yenye mawu ta la, 7 Eya ta kpɔ ɖa, makplɔ ame siwo sẽa ŋuta wu le dukɔwo dome ava ƒu wò,+Woaɖe woƒe yi ɖe nu dzeani siwo katã nèto wò nunya dzi kpɔ la dzi,Eye woagblẽ kɔ ɖo na wò atsyɔ̃ gã la.+ 8 Woatu asi wò aƒu aʋli* me,Eye àku ku veve aɖe le atsiaƒu titina.+ 9 Ðe nàgate ŋu agblɔ be, ‘Nye la, mawu menye’ le wuwòla ŋkumea? Amegbetɔ dzro koe nàkpɔtɔ anye le ame siwo aɖi gbɔ wò la si me, ke menye mawu o.”’ 10 “Aƒetɔ Dziɖulagã Yehowa be, ‘Àku abe aʋamatsomatsotɔ ene le amedzrowo si me,’Elabena nyee gblɔe.” 11 Eye Yehowa ƒe gbe gava nam be: 12 “Amegbetɔvi, dzi konyifaha de Tiro-fia nàgblɔ nɛ be, ‘Ale Aƒetɔ Dziɖulagã Yehowa gblɔe nye esi: “Ènye blibodede ƒe kpɔɖeŋu,Nunya bɔ ɖe asiwò,+ eye wò nyonyo teƒe mekɔ o.+ 13 Mawu ƒe abɔ Eden mee nènɔ. Wotsɔ kpe xɔasi ɖe sia ɖe ɖo atsyɔ̃ na wò—Rubi, topaz kple yaspis;Krisolit, oniks kple yasifi; safir, nofek+ kple emerald;Sika wotsɔ ɖo to na wo. Esiawoe wotsɔ do atsyã na wò le gbe si gbe wowɔ wò. 14 Meɖo wò nènye kerubi si wosi ami na, si tsyɔ nuwo dzi. Mawu ƒe to kɔkɔe la dzie nènɔ,+ eye dzokpewo domee nèzɔna. 15 Fɔɖiɖi menɔ wò zɔzɔme ŋu o tso gbe si gbe wowɔ wò,Va se ɖe esime wokpɔ nu madzɔmadzɔ le mewò.+ 16 Le wò asitsatsa geɖeawo ta+Ŋutasẽnuwɔwɔ yɔ mewò fũu, eye nède asi nu vɔ̃ wɔwɔ me.+ Eya ta manya wò ɖa le Mawu ƒe to la dzi, elabena ŋuwò mekɔ o, eye matsrɔ̃ wò+ ɖa le dzokpewo dome,Oo, wò kerubi si tsyɔ nuwo dzi. 17 Wò dzi de asi dada me le wò nyonyo ta.+ Ègblẽ wò nunya dome le wò atsyɔ̃ gã la ta.+ Matsɔ wò aƒu gbe ɖe anyigba.+ Mana nàzu nukpɔkpɔ na fiawo. 18 To wò nu vɔ̃ geɖewo kple wò asitsatsa si me nuteƒewɔwɔ mele o me la, ègblẽ kɔ ɖo na wò kɔkɔeƒewo. Eya ta mana dzo nado tso mewò ne wòafiã wò.+ Eye mana nàzu dzofi le anyigba dzi le eteƒekpɔlawo katã ŋkume. 19 Ame siwo katã dze si wò le dukɔwo dome la ƒe nu aku ɖe ŋuwò.+ Nuwò ayi ŋɔdzitɔe zi ɖeka kpoyi,Eye màganɔ anyi akpɔ o.”’”+ 20 Eye Yehowa ƒe gbe gava nam be: 21 “Amegbetɔvi, trɔ nàdze ŋgɔ Sidon+ nàgblɔ nya ɖi ɖe eŋu. 22 Eye nàgblɔ be, ‘Ale Aƒetɔ Dziɖulagã Yehowa gblɔe nye esi: “Oo Sidon, kpɔ ɖa, metso ɖe ŋuwò, eye woadom ɖe dzi le mewò;Ne medrɔ̃ ʋɔnu wò hekɔ ɖokuinye ŋu le mewò la, ekema amewo adze sii be, nyee nye Yehowa. 23 Maɖo dɔvɔ̃ ɖe eme, eye ʋu asi le eƒe kpɔdomeewo. Amewo atsi yi nu le eme, woatsi yi si tso goawo katã me va ɖe eŋu la nu;Eye woadze sii be, nyee nye Yehowa.+ 24 “‘“Ekema ŋù tɔame kple aŋɔka wɔnuveviame maganɔe aƒo xlã Israel ƒe aƒe la azɔ o,+ ɛ̃, ame siwo le vlo dom wo la maganɔe azɔ o; ne amewo nadze sii be, nyee nye Aƒetɔ Dziɖulagã Yehowa.”’ 25 “‘Ale Aƒetɔ Dziɖulagã Yehowa gblɔe nye esi: “Ne meƒo Israel ƒe aƒe la nu ƒu tso dukɔ siwo dome woka wo hlẽ ɖo me la,+ ekema makɔ ɖokuinye ŋu le wo dome le dukɔwo ŋkume.+ Eye woanɔ woƒe anyigba,+ si metsɔ na nye subɔla Yakob la dzi.+ 26 Woanɔ dedie le edzi,+ woatu xɔwo ahade waingblewo,+ eye ne medrɔ̃ ʋɔnu ame siwo katã ƒo xlã wo siwo do vlo wo la,+ ekema woanɔ anyi aɖe dzi ɖi; ne woadze sii be, nyee nye Yehowa, woƒe Mawu.”’”\n^ Alo, “yɔdo.”


“Mitso, ne míazɔ le Yehowa ƒe kekeli me!”—YESAYA 2:5.\n1, 2. (a) Aleke gbegbee kekeli le vevie? (b) Nukata nuxlɔ̃ame si nye be viviti axɔ anyigba dzi la nye ŋkubiãnya?\nYEHOWAE nye Kekelitsoƒe. Biblia gblɔ be eyae nye “amesi wɔ ɣe, ne wòaklẽ le ŋkeke me, eye wòɖo na ɣleti kple ɣletiviwo be, woaklẽ le zã me.” (Yeremya 31:35; Psalmo 8:4) Eyae nye Amesi wɔ míaƒe ɣe, si ne míagblɔe tututu la, enye nuklia dzoxɔxɔ si me ŋusẽ gã aɖe dona tsona ɖoa yamenutome, si ƒe ɖee nye keklẽ kple dzoxɔxɔ. Ŋusẽ ma ƒe akpa sue aɖe nye ɣe ƒe keklẽ si ɖoa mía gbɔ heléa agbe ɖe te le anyigba sia dzi. Míate ŋu anɔ agbe ɣe ƒe keklẽ manɔmee o. Anye ne anyigba anye teƒe si nu gbagbe aɖeke mate ŋu anɔ o.\n2 Ne nya sia le míaƒe susu me la, míate ŋu ase nɔnɔme si ŋu nyagblɔɖila Yesaya ƒo nu tsoe la ƒe vevienyenye gɔme. Egblɔ be: “Viviti xɔ anyigba dzi, eye blukɔ tsyɔ dukɔwo.” (Yesaya 60:2) Menye viviti ŋutɔŋutɔ ye wòwɔnɛ le afisia ya o. Yesaya menɔ fiafiam be gbeɖeka ɣe, ɣleti, kple ɣletiviwo magaklẽ o. (Psalmo 89:37, 38; 136:7-9) Gbɔgbɔmeviviti boŋ ŋue wònɔ nu ƒom tsoe. Gake gbɔgbɔmeviviti me nɔnɔ hea ku vɛ. Godoo la, míate ŋu anɔ agbe gbɔgbɔmekekeli manɔmee o, abe alesi míate ŋu anɔ agbe kekeli ŋutɔŋutɔ manɔmee o ene.—Luka 1:79.\n3. Le nya siwo Yesaya gblɔ ta la, nukae wòle be Kristotɔwo nawɔ?\n3 Esia ta ele vevie be míade dzesii be togbɔ be Yesaya ƒe nyaawo va eme ɖe blema Yuda dzi hã la, wole eme vam le mɔ si lolo wu nu egbea. Ẽ, gbɔgbɔmeviviti xɔ xexeame le míaƒe ɣeyiɣia me. Le afɔku ƒe nɔnɔme sia me la, gbɔgbɔmekekeli nye nusi le vevie ŋutɔ. Ema tae wònyo be Kristotɔwo nawɔ ɖe Yesu ƒe nuxlɔ̃amenya sia dzi be: “Mina miaƒe kekeli naklẽ le amewo ƒe ŋku me.” (Mateo 5:16) Kristotɔ nuteƒewɔlawo ate ŋu ana kekeli naklẽ le vivitia me na ame fafawo, ale be mɔnukpɔkpɔ nasu wo si be woakpɔ agbe.—Yohanes 8:12.\nBlukɔdoɣi le Israel\n4. Ɣekaɣie Yesaya ƒe nyagblɔɖinyawo va eme zi gbãtɔ, gake nɔnɔme kae nɔ anyi xoxo le eya ŋutɔ ƒe ŋkekea me?\n4 Nya siwo Yesaya gblɔ le viviti si xɔ anyigba dzi ŋu la va eme zi gbãtɔ esime Yuda zu aƒedo eye dukɔa nɔ aboyo me le Babilon. Gake do ŋgɔ na ema, le Yesaya ŋutɔ ƒe ŋkekea me gɔ̃ hã la, dukɔa me tɔwo ƒe akpa gãtɔ nɔ gbɔgbɔmeviviti me, eye nusiae ʋãe wòde dzi ƒo na wo detɔwo be: “Yakob ƒe aƒe, mitso, ne míazɔ le Yehowa ƒe kekeli me!”—Yesaya 2:5; 5:20.\n5, 6. Nukawo gbɔe viviti si nɔ anyi le Yesaya ƒe ŋkekea me la tso?\n5 Yesaya gblɔ nya ɖi le Yuda, ‘le Uziya, Yotam, Axaz kple Xizkiya ŋɔli.’ (Yesaya 1:1) Enye ɣeyiɣi sesẽ si me dunyahehe me zitɔtɔ, mawusubɔsubɔ me alakpanuwɔwɔ, ʋɔnumadzɔmadzɔdɔdrɔ̃, kple ame dahewo tete ɖe anyi bɔ ɖo. Alakpamawuwo ƒe vɔsamlekpuiwo nɔ togbɛwo ta me le fia wɔnuteƒewo, abe Yotam ene, gɔ̃ hã ƒe fiaɖuɣi. Nɔnɔmea gavloe wu le fia mawɔnuteƒewo ƒe fiaɖuɣi. Le kpɔɖeŋu me, Fia Axaz si nye ame vɔ̃ɖi la wɔ nusi gbɔ eme hetsɔ via sa vɔe na mawu Molex. Blukɔdoɣi ŋutɔe esia nye vavã!—Fiawo II, 15:32-34; 16:2-4.\n6 Wo kple dukɔ bubuwo dome hã menɔ nyonyom o. Moab, Edom, kple Filisti nɔ Yuda ƒe liƒowo dzi nɔ ŋɔdzi dom na wo. Israel-fiaɖuƒe si le dziehe zu woƒe futɔ koŋ, togbɔ be wodo ƒome kpli wo hã. Siria si nɔ dziehe gome ɖaa hã di be yeagblẽ Yuda ƒe ŋutifafa me. Nusi gadzi ŋɔ wue nye Asiriatɔ ŋutasẽlawo, amesiwo dia mɔnukpɔkpɔ ɣesiaɣi be yewoatsɔ akeke yewoƒe dziɖuƒe ɖe edzii. Le ɣeyiɣi si Yesaya nɔ nya gblɔm ɖi me la, Asiria ɖu Israel dzi keŋkeŋ eye wòtsrɔ̃ Yuda kloe. Asiria xɔ Yuda-du sesẽwo katã ɣeaɖeɣi wòsusɔ Yerusalem ɖeɖeko.—Yesaya 1:7, 8; 36:1.\n7. Mɔ ka dzie Israel kple Yuda tia be yewoazɔ, eye aleke Yehowa hã wɔ nui?\n7 Afɔku siawo dzɔ ɖe dukɔ si Mawu bla nu kplii la dzi elabena Israel kple Yuda mewɔ nuteƒe nɛ o. Abe alesi amesiwo ŋu woƒo nu tsoe le Lododowo ƒe agbalẽa me wɔ ene la, ‘wogblẽ mɔ dzɔdzɔe la ɖi be woazɔ blukɔ ƒe mɔ dzi.’ (Lododowo 2:13) Ke hã togbɔ be Yehowa do dziku ɖe eƒe amewo ŋu hã, megblẽ wo ɖi keŋkeŋ o. Ke boŋ eɖo Yesaya kple nyagblɔɖila bubuwo ɖa be woana gbɔgbɔmekekeli dukɔa me tɔ ɖesiaɖe si gadi kokoko be yeasubɔ Yehowa le nuteƒewɔwɔ me. Asixɔxɔ nɔ kekeli si wona wòklẽ to nyagblɔɖila siawo dzi la ŋu vavã. Exɔ amewo ɖe agbe\n8, 9. Nukawoe na xexeame le viviti me egbea?\n8 Yesaya ƒe ŋkekea me nɔnɔmea ɖi egbe tɔwo ŋutɔ. Le míaƒe ɣeyiɣia me la, dziɖula amegbetɔwo trɔ megbe de Yehowa kple Yesu Kristo, eƒe Fia si wòɖo zi dzi. (Psalmo 2:2, 3) Kristodukɔa ƒe subɔsubɔhakplɔlawo ble woƒe alẽhawo. Kplɔla siawo gblɔna be yewosubɔa Mawu, gake le nyateƒe me la, woƒe akpa gãtɔ dea xexe sia me mawuwo—dulɔlɔ̃, asrafonyahehe, kesinɔnuwo, kple ame ŋkutawo—dzi le trɔ̃subɔsubɔ ƒe nuwo fiafia megbe.\n9 Kristodukɔa ƒe sɔlemehawo kpɔa gome le aʋawɔwɔ kple dumeviwo ƒe dzrewɔwɔ siwo me wotsrɔ̃a gbeɖekadolawo hewɔa ŋɔdzinu bubuwo le la me le teƒeteƒewo. Tsɔ kpe ɖe eŋu la, sɔlemeha geɖe ŋea aɖaba ƒua nuwɔna gbegblẽ siwo ƒe ɖewoe nye matrewɔwɔ kple ŋutsu kple ŋutsu ƒe dɔdɔ dzi alo dea wo wɔwɔ dzi, le esi teƒe be woalé agbenyuinɔnɔ si nɔ te ɖe Biblia dzi me ɖe asi. Esi Kristodukɔa ƒe alẽhawo gbe Biblia ƒe dzidzenuwo ta la, wole abe amesiwo ŋu blema hakpala la ƒo nu tsoe ene be: “Womedze sii o, eye womenyae o, wole zɔzɔm le viviti me.” (Psalmo 82:5) Kristodukɔa le viviti tsiɖitsiɖi me nyateƒe, abe blema Yuda ene.—Nyaɖeɖefia 8:12.\n10. Aleke kekeli klẽna le viviti si li egbea mee, eye vi kae wòɖena na ame fafawo?\n10 Viviti sia katã mee Yehowa na be kekeli le keklẽm le na ame fafawo. Ele esubɔla amesiamina siwo nye “dɔla nuteƒewɔla kple aɖaŋudzela” la zãm le esia wɔwɔ me, eye amesiawo ‘klẽna abe akaɖi ene.’ (Mateo 24:45; Filipitɔwo 2:15) Dɔla ƒe ha ma si ŋu zɔhɛ siwo nye “alẽ bubuwo” kpena ɖo ɖea gbɔgbɔmekekeli si nɔ te ɖe Mawu ƒe Nya, Biblia, dzi fiana. (Yohanes 10:16) Kekeli sia naa mɔkpɔkpɔ ame fafawo le xexe doviviti sia me, eye ekpena ɖe wo ŋu ƒomedodo nɔa wo kple Mawu dome, eye wòna wote ŋu ƒoa asa na gbɔgbɔmemɔ̃tetrewo. Nu xɔasi si xɔa ame ɖe agbee wònye.\n“Makafu Wò Ŋkɔ”\n11. Nya kawoe Yehowa ɖe fia le Yesaya ƒe ŋkekea me?\n11 Mɔfiafia ka tɔgbe Yehowa na le ɣeyiɣi sesẽ siwo me Yesaya nɔ kple le ɣeyiɣi sesẽtɔ siwo va emegbe esime Babilon kplɔ Yehowa ƒe dukɔa yi aboyo mee la me? Tsɔ kpe ɖe agbenyuinɔnɔ ŋuti mɔfiafia si wòna ŋu la, egblɔ alesi wòana eƒe tameɖoɖo ku ɖe eƒe amewo ŋu nava eme hã eme kɔ nyuie. Le kpɔɖeŋu me, de ŋugble le nyagblɔɖi wɔnuku siwo le Yesaya ta 25 vaseɖe 27 ŋu kpɔ. Nya siwo le ta siawo me ɖe alesi Yehowa kpɔ nyawo gbɔe ɣemaɣi kple alesi wòkpɔa wo gbɔe egbea fia.\n12. Gbedodoɖa si tso dzime kae Yesaya do ɖa?\n12 Gbã la, Yesaya gblɔ be: “Yehowa, nye Mawu nènye, mado wò ɖe dzi, eye makafu wò ŋkɔ!” Kafukafunya si tso dzime ka gbegbee nye si! Gake nukae ʋã nyagblɔɖila la wòdo gbe ɖa alea? Nusi koŋ ʋãe la dze le kpukpuia ƒe akpa susɔea me, afisi míexlẽ le be: ‘Elabena wò Yehowa èwɔ nukunuwo, wò gbaɖegbe adaŋudedewo nye nyateƒe, eye wometrɔna o!’—Yesaya 25:1.\n13. (a) Sidzedze kae do ŋusẽ Yesaya ƒe ŋudzedzekpɔkpɔ ɖe Yehowa ŋu? (b) Nukae míate ŋu asrɔ̃ tso Yesaya ƒe kpɔɖeŋua me?\n13 Kaka Yesaya ƒe ŋkekea naɖo la, Yehowa wɔ nukunu geɖe na Israel, eye woŋlɔ nusiawo ɖi. Edze ƒã be Yesaya nya nu tso nuŋlɔɖi siawo ŋu nyuie. Le kpɔɖeŋu me, enya be Yehowa kplɔ eƒe amewo tso kluvinyenye me le Egipte eye wòxɔ na wo tso Farao ƒe aʋakɔ ƒe dziku nu le Ƒudzĩa gbɔ. Enya be Yehowa fia mɔ eƒe amewo to gbeadzi hekplɔ wo yi Ŋugbedodonyigbaa dzi. (Psalmo 136:1, 10-26) Ŋutinyamenuŋlɔɖi siawo tɔgbe ɖee fia be Yehowa Mawu nye nuteƒewɔla kple amesi dzi woate ŋu aka ɖo. Eƒe “adaŋudedewo”—eƒe tameɖoɖowo katã—ava eme. Sidzedze vavãtɔ sia si tso Mawu gbɔ kpe ɖe Yesaya ŋu wòyi edzi zɔ le kekelia me. Enye kpɔɖeŋu nyui aɖe na mí le go sia me. Ne míesrɔ̃ Mawu ƒe Nya si woŋlɔ ɖi la nyuie hewɔ eŋudɔ le míaƒe agbe me la, míawo hã míayi edzi anɔ kekelia me.—Psalmo 119:105; Korintotɔwo II, 4:6.\nWotsrɔ̃ Du Aɖe\n14. Nya kae wogblɔ ɖi le du aɖe ŋu, eye anye du kae wowɔnɛ?\n14 Mawu ƒe adaŋudede ƒe kpɔɖeŋu aɖe dze le Yesaya 25:2, afisi míexlẽ le be: “Èna du la zu anyiglãgo, eye mɔ̃ sesẽ la zu glikpo, du bubu me tɔwo ƒe fiasã maganye du o, eye womagatui akpɔ gbeɖegbeɖe o.” Du kae wowɔnɛ? Anye Babilon ŋue Yesaya nɔ nu ƒom tsoe le nyagblɔɖi me. Ɣeyiɣi aɖe va nyateƒe esime Babilon va zu anyiglãgo.\n15. “Du gã” kae li egbea, eye nukae adzɔ ɖe edzi?\n15 Ðe du si ŋu Yesaya ƒo nu tsoe la tɔgbe aɖe li egbea? Ẽ. Nyaɖeɖefia ƒe agbalẽa ƒo nu tso “du gã, si le fia ɖum ɖe anyigba dzi fiawo dzi” ŋu. (Nyaɖeɖefia 17:18) Du gã mae nye ‘Babilon Gã,’ alakpasubɔsubɔ ƒe xexemefiaɖuƒea. (Nyaɖeɖefia 17:5) Egbea Babilon Gã la ƒe akpa vevi aɖee nye Kristodukɔa, si ƒe osɔfowo xɔa ŋgɔ tsia tre ɖe Yehowa ƒe amewo ƒe Fiaɖuƒegbeƒãɖeɖedɔa ŋu. (Mateo 24:14) Gake abe blema Babilon ene la, woatsrɔ̃ Babilon Gã la kpuie, eye magafɔ akpɔ o.\n16, 17. Aleke Yehowa ƒe futɔwo kafui le blema kple le egbeɣeyiɣiwo me?\n16 Nya ka hãe Yesaya gblɔ ɖi le ‘du sesẽ’ la ŋu? Yesaya ƒo nu na Yehowa be: ‘Dukɔ nyanyrãwo ade bubu ŋuwò, eye dukɔ ameteɖeanyilawo ƒe duwo avɔ̃ wò.’ (Yesaya 25:3) Aleke du sia si nye futɔ, ‘ameteɖeanyilawo ƒe du,’ ade bubu Yehowa ŋui? Ðo ŋku nusi dzɔ ɖe Babilon fia sesẽtɔ kekeake si nye Nebukadnezar dzi la dzi. Esi wòto nɔnɔme aɖe si na wòbu tame vevie heɖe eya ŋutɔ ƒe gbɔdzɔgbɔdzɔwo fia me megbe la, ezi edzi wòlɔ̃ ɖe Yehowa ƒe gãnyenye kple Eƒe ŋusẽ si ƒo ɖesiaɖe ta la dzi. (Daniel 4:31, 32) Ne Yehowa zã eƒe ŋusẽ la, enaa eƒe futɔwo gɔ̃ hã kpɔa eƒe ŋusẽdɔwo dzea sii, togbɔ be wohena ɖe megbe le egbɔgblɔ ŋu hã.\n17 Ðe wozi Babilon Gã la dzi wòde dzesi Yehowa ƒe ŋusẽdɔwo kpɔa? Ẽ. Le xexemeʋa gbãtɔ wɔɣi la, Yehowa subɔla amesiaminawo ɖe gbeƒã le xaxa me. Woyi gbɔgbɔmeboyo me le ƒe 1918 me esime wode Gbetakpɔxɔ Habɔbɔa ƒe ŋgɔnɔlawo gaxɔ me. Gbeƒãɖeɖedɔ si ŋu wowɔ ɖoɖo ɖo tɔ te keŋkeŋ kloe. Emegbe le ƒe 1919 me la, Yehowa gaɖo wo te eye wòtsɔ eƒe gbɔgbɔa gado ŋusẽ wo, ale be wogadze dɔ si nye be woaɖe gbeƒã nyanyuia le anyigba dzi katã la wɔwɔ gɔme. (Marko 13:10) Wogblɔ nusiawo katã, kple dɔ si wòawɔ ɖe woƒe futɔwo dzi hã, ɖi le Nyaɖeɖefia ƒe agbalẽa me. Futɔ siawo “vɔ̃ ŋutɔ, eye wotsɔ ŋutikɔkɔe na dziƒo Mawu la.” (Nyaɖeɖefia 11:3, 7, 11-13) Mefia be ena wo katã wotrɔ dzime ya o, gake ezi wo dzi wode dzesi ŋusẽdɔ si Yehowa wɔ ɣemaɣi, abe alesi tututu Yesaya gblɔe ɖi ene.\n‘Mɔ̃ Sesẽ na Ame Beliwo’\n18, 19. (a) Nukata tsitretsiɖeŋulawo mete ŋu gblẽ Yehowa ƒe amewo ƒe nuteƒewɔwɔ me o? (b) Aleke woatsi “ŋutasẽlawo ƒe aseyetsoha” nui?\n18 Esi Yesaya trɔ ɖe Yehowa ƒe dɔmenyonyo na amesiwo zɔna le kekelia me ŋu la, egblɔ na Yehowa be: “Mɔ̃ sesẽ nènye na ame beliwo, mɔ̃ sesẽ nènye na ame dahewo le woƒe hiã me; sitsoƒe nènye tso dziya nu kple vɔvɔli tso ŋdɔkutsu nu; elabena ŋutasẽlawo ƒe gbɔgbɔ fuxefuxe le abe dziyae le ƒoƒom ɖe gli ŋu ene. Ète du bubu me tɔwo ƒe nyanyrã ɖe to abe ŋdɔkutsu le kuɖiɖinyigba dzi ene; ètsi ŋutasẽlawo ƒe aseyetsoha nu, abe alesi alilikpowo ƒe vɔvɔli tsia ŋdɔkutsu nu ene.”—Yesaya 25:4, 5.\n19 Tso ƒe 1919 me la, ŋutasẽlawo wɔ nusianu be woagblẽ tadeagula vavãwo ƒe nuteƒewɔwɔ me, gake wodo kpo nu. Nukatae? Elabena Yehowae nye eƒe amewo ƒe mɔ sesẽ kple sitsoƒe. Enaa vɔvɔli wo tso yometiti ƒe dzoxɔxɔ sesẽ la nu eye wòtsia tre abe gli sesẽ ene ɖe tsitretsiɖeŋu ƒe ahom nu. Mí amesiwo zɔna le Mawu ƒe kekeli me tsɔ kakaɖedzi le mɔ kpɔm na ɣeyiɣi si me ‘woatsi ŋutasẽlawo ƒe aseyetsoha nu.’ Ẽ, míele mɔ kpɔm vevie na ŋkeke si Yehowa ƒe futɔwo nu ayi.\n20, 21. Kplɔ̃ kae Yehowa ɖo, eye nukae anɔ kplɔ̃ɖoɖo ma me le xexe yeyea me?\n20 Menye ɖeko Yehowa kpɔa esubɔlawo ta ko o. Enyia wo hã le esi wònye wo Fofo si lɔ̃a wo ta. Esi wòna ablɔɖe eƒe amewo tso Babilon Gã la si me le ƒe 1919 me megbe la, eɖo aʋadziɖukplɔ̃ aɖe na wo, si nye gbɔgbɔmenuɖuɖu gbogbo si wònana wo. Wogblɔ esia ɖi le Yesaya 25:6, afisi míexlẽ le be: “Yehowa Zebaot atsɔ nuɖuɖu damiwo kple wein, siwo ɖo ƒã la, atu aglo na dukɔwo katã ɖe to sia dzi; nuɖuɖuawo da ami, eye ƒuto me mi le wo me, weinawo ɖo ƒã, eye wo me dza.” Yayra ka gbegbee nye si wònye na mí be míaɖu nusiawo! (Mateo 4:4) Nuɖuɖu nyui gbogbo aɖewo yɔ ‘Yehowa ƒe kplɔ̃a’ dzi vavã. (Korintotɔwo I, 10:21) Wotoa “dɔla nuteƒewɔla kple aɖaŋudzela” la dzi naa nusianu si ahiã mí le gbɔgbɔ me la mí.\n21 Mawu ƒe kplɔ̃ɖoɖo sia gafia nu bubu aɖe hã. Gbɔgbɔmenuɖuɖu geɖe siwo wonaa mí fifia la ɖoa ŋku ŋutilãmenuɖuɖu gbogbo si anɔ anyi le xexe yeye si ŋugbe Mawu do me dzi na mí. Ŋutilãmenuɖuɖu gbogbo aɖe anɔ ‘kplɔ̃ɖoɖo si me nuɖuɖu damiwo le’ la me ɣemaɣi. Dɔ magawu ame aɖeke le ŋutilã me loo alo le gbɔgbɔ me o. Gbɔdzɔe kae nye si wòanye na haxɔsetɔ lɔlɔ̃tɔ siwo kpea fu fifia le “dɔwuame” si wogblɔ ɖi wònye Yesu ƒe anyinɔnɔ ƒe ‘dzesia’ ƒe akpa aɖe la ta! (Mateo 24:3, 7) Hakpala la ƒe nyawo nye akɔfafa ŋutɔŋutɔ na amesiawo. Egblɔ be: “Bli ado kpekpekpe le anyigba dzi kple towo tame.”—Psalmo 72:16.\n22, 23. (a) “Avɔ,” alo “nutsyɔnu,” kae woaɖe ɖa, eye aleke woaɖee ɖae? (b) Aleke woaɖe ‘Yehowa ƒe amewo ƒe ŋukpe’ ɖae?\n22 Azɔ se ŋugbedodo si gawɔ nuku wu la ɖa. Yesaya tsɔ nuvɔ̃ kple ku sɔ kple “avɔ,” alo “nutsyɔnu,” hegblɔ be: ‘Yehowa aɖe avɔ, si tsyɔ dukɔwo katã dzi, kple nutsyɔnu, si tsyɔ anyigba dzi dukɔwo katã dzi la ɖa le to sia dzi.’ (Yesaya 25:7) Bu eŋu kpɔ ko! Woaɖe nuvɔ̃ kple ku si le ameƒomea dzi abe nutsyɔnu titri si de gbɔgbɔ tsi ge na ame ene la ɖa. Aleke gbegbe míele ŋkeke si woawɔ Yesu ƒe tafevɔsa ƒe viɖewo ŋudɔ bliboe na ameƒomea me tɔ toɖola wɔnuteƒewo la lalamee nye si!—Nyaɖeɖefia 21:3, 4.\n23 Nyagblɔɖila si gbɔgbɔ ʋã la fia asi ŋutikɔkɔe ƒe ɣeyiɣi ma hena kakaɖedzi mí be: “[Mawu] ami ku saɖagatsi tegbee, eye Aƒetɔ Yehowa atutu aɖatsi ɖa le ŋkuwo katã me, eye wòaɖe eƒe dɔlawo ƒe ŋukpe ɖa tso anyigba blibo la dzi. Elabena Yehowa ye gblɔe.” (Yesaya 25:8) Ame aɖeke magaku le dzɔdzɔme nu alo afa avi le lɔlɔ̃tɔ aɖe ƒe ku ta o. Tɔtrɔ si nye yayra ka gbegbee nye si! Tsɔ kpe ɖe eŋu la, womagase aʋatsokaɖeamesi kple vlodoame si me Mawu kple esubɔlawo to ɣeyiɣi didi la le anyigba ƒe akpa aɖeke azɔ o. Nukatae? Elabena Yehowa aɖe amesi gbɔ nusiawo tso la ɖa—aʋatsokafofo, Satana Abosam, tsɔ kpe ɖe Satana ƒe dzidzimeviwo katã ŋu.—Yohanes 8:44.\n24. Aleke amesiwo zɔna le kekelia me wɔa nu ɖe ŋusẽdɔ siwo Yehowa wɔna ɖe wo ta ŋui?\n24 Esi amesiwo zɔna le kekelia me bu Yehowa ƒe ŋusẽ ɖeɖefia siawo ŋu la, eʋã wo wodo ɣli gblɔ be: “Kpɔ ɖa, mía Mawu, amesi ŋu míeɖo ŋu ɖo be, aɖe mí la, enye si; Yehowa, amesi ŋu míeɖo ŋu ɖo la, enye si! Mina míatso aseye, eye míakpɔ dzidzɔ le eƒe xɔname ŋu!” (Yesaya 25:9) Eteƒe madidi o, ameƒome dzɔdzɔea akpɔ nu geɖe siwo ta woakpɔ dzidzɔ ɖo. Woaɖe vivitia ɖa keŋkeŋ, eye nuteƒewɔlawo anɔ Yehowa ƒe kekeli me ayi ɖe mavɔmavɔ me. Ðe mɔkpɔkpɔ aɖe gali si nyo wu esia? Ao, ɖeke meli o!\n• Nukata wòle vevie egbea be míazɔ le kekelia me?\n• Nukata Yesaya kafu Yehowa ƒe ŋkɔ?\n• Nukata futɔwo mate ŋu agblẽ Mawu ƒe amewo ƒe nuteƒewɔwɔ me gbeɖe o?\n• Yayra gbogbo kawoe le amesiwo zɔna le kekelia me lalam?\nYudatɔwo tsɔ wo viwo sa vɔe na Molex\nYehowa ƒe ŋusẽdɔwo ŋuti sidzedze ʋã Yesaya wòkafu Yehowa ƒe ŋkɔ\nAme dzɔdzɔewo anɔ Yehowa ƒe kekeli me tegbee\nƉoe Ɖe Amewo Ɖoe Ɖe Amewo Amesiwo Zɔna Le Kekelia Me Ƒe Dzidzɔkpɔkpɔ\nw01 3/1 axa 12-17\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 2001


Aleke Nàwɔ Azu Kristotɔ Si Tsi Le Gbɔgbɔ Me? | Gbetakpɔxɔ\n“[Ðo] tsitsime blibo si gbɔ Kristo ɖo la gbɔ.”—EFESOTƆWO 4:13.\nHADZIDZI: 69, 70\nNe sidzedze vavãtɔ su Kristotɔ si tsi le gbɔgbɔ me si la, vi kae wòaɖe nɛ?\nAleke Kristotɔ tsitsiwo doa ɖekawɔwɔ ɖe ŋgɔ le hamea me?\nAleke xɔlɔ̃ nyuiwo dzedze akpe ɖe mía ŋu míayi ŋgɔ le Mawu subɔsubɔ me?\n1, 2. Nu kae wòle be wòanye Kristotɔ ɖe sia ɖe ƒe taɖodzinu? Gblɔ eƒe kpɔɖeŋu.\nATIKUTSETSE ka tɔgbie vidada atia be yeaƒle le asi me? Menye esiwo lolo alo esiwo mexɔ asi o ye wòatia kokoko o. Ke boŋ atia esiwo le nɔnɔme nyui me, wole ʋeʋẽm lilili, eye wòkpɔ be woavivi. Adi be yeaƒle atikutsetse siwo nya kpɔ, wotsi nyuie eye woɖi.\nKristotɔ si tsi le gbɔgbɔ me dia Biblia ƒe mɔfiame vevi siwo akpe ɖe eŋu wòade vovo nyui kple vɔ̃ dome\n2 Nenema kee ne ame aɖe srɔ̃ nu tso Yehowa ŋu hexɔ nyɔnyrɔ la, ƒomedodo si le eya kple Mawu dome yia edzi nɔa tsitsim. Eƒe taɖodzinue nye be yeava zu Kristotɔ tsitsi. Esia mefia tsitsi le ƒe me o. Ke boŋ tsitsi le gbɔgbɔ me, si fia be, ƒomedodo kplikplikpli nava nɔ amea kple Yehowa dome. Apostolo Paulo di be Kristotɔ siwo nɔ Efeso la natsi le gbɔgbɔ me. Ede dzi ƒo na wo be woawɔ ɖeka le xɔse la me, eye woayi edzi anɔ nu srɔ̃m tso Yesu ŋu ale be woazu “ame siwo tsi blibo ahaɖo tsitsime blibo si gbɔ Kristo ɖo la gbɔ.”—Efesotɔwo 4:13.\n3. Aleke Yehowa ƒe ame siwo li egbea le abe Efeso hamea me tɔwo ene?\n3 Woɖo hame si nɔ Efeso la ƒe geɖe hafi Paulo ŋlɔ eƒe lɛtaa ɖo ɖe wo. Hamea me tɔ geɖe nye Kristotɔ tsitsi siwo si nuteƒekpɔkpɔ geɖe su. Ke hã egahiã be hamea me tɔ aɖewo nado ŋusẽ ƒomedodo si le wo kple Yehowa dome. Nenema kee egbea, nɔviŋutsu kple nɔvinyɔnu geɖewo le Yehowa subɔm ɣeyiɣi didi aɖee nye esia, eye wova zu Kristotɔ tsitsiwo. Gake hamea me tɔ aɖewo hã meyi ŋgɔ ɖo afi ma o. Le kpɔɖeŋu me, ame akpe geɖe xɔa nyɔnyrɔ ƒe sia ƒe, eya ta ele be woawo hã woayi edzi anɔ tsitsim. Ke wò ya ɖe?—Kolosetɔwo 2:6, 7.\nNU KAE ANA KRISTOTƆ NATSI LE GBƆGBƆ ME?\n4, 5. Nu ka tae Kristotɔ siwo tsi le gbɔgbɔ me la mesɔ kple wo nɔewo o, gake nɔnɔme kae dzena le wo katã ŋu? (Kpɔ nɔnɔmetata si le nyati sia ƒe gɔmedzedze.)\n4 Ne èlé ŋku ɖe atikutsetse ɖiɖi siwo dzram wole le asi me ŋu la, àkpɔe be woƒe lolome mele ɖeka o. Ke hã míate ŋu atsɔ nanewo ade dzesi wo be wotsi nyuie eye woɖi. Aleae wòle le Kristotɔ siwo tsi le gbɔgbɔ me hã gome. Womesɔ kple wo nɔewo o. Wotso dukɔ vovovowo me eye woƒe dekɔnuwo to vovo. Woxɔ ƒe vovovowo, eye nu siwo doa dzidzɔ na wo hã mele ɖeka o. Gake nɔnɔme aɖewo dzena le Kristotɔ siwo katã tsi le gbɔgbɔ me ŋu. Wo dometɔ aɖewoe nye kawo?\n‘Ðe tɔtrɔ aɖewo li wòle be mawɔ be masrɔ̃ Yesu nyuie wua?’\n5 Kristotɔ si tsi le gbɔgbɔ me la srɔ̃a Yesu ƒe kpɔɖeŋu eye wòdzea eƒe “afɔɖoƒewo yome pɛpɛpɛ.” (1 Petro 2:21) Yesu gblɔ be, ele vevie be míalɔ̃ Yehowa kple míaƒe dzi blibo, luʋɔ blibo kple tamesusu blibo, eye míalɔ̃ mía havi abe mía ɖokuiwo ene. (Mateo 22:37-39) Kristotɔ tsitsi dzea agbagba ɖe sia ɖe be yeawɔ ɖe nuxlɔ̃ame ma dzi. Ale si wònɔa agbee la ɖenɛ fiana be ƒomedodo si le eya kple Yehowa dome kpakple lɔlɔ̃ si le esi na amewoe nye nu vevitɔ nɛ.\nNɔviŋutsu tsitsiwo ate ŋu asrɔ̃ Yesu ƒe ɖokuibɔbɔ ne wodoa alɔ nɔviŋutsu ɖekakpui siwo le ŋgɔ xɔm fifia (Kpɔ memama 6)\n6, 7. (a) Nɔnɔme bubu kawoe nɔa Kristotɔ tsitsiwo si? (b) Nya kae wòle be míabia mía ɖokui?\n6 Menye lɔlɔ̃ koe nye nɔnɔme si nɔa Kristotɔ tsitsi si o. (Galatiatɔwo 5:22, 23) Ke efaa tu, eɖua eɖokui dzi, eye wògbɔa dzi blewu hã. Nɔnɔme siawoe akpe ɖe eŋu be mado dziku ne nɔnɔme sesẽ aɖe tui o, ke boŋ ado dzi eye mabu mɔkpɔkpɔ o. Ne Kristotɔ si tsi le gbɔgbɔ me le nu srɔ̃m le eɖokui si la, edia Biblia ƒe mɔfiame vevi siwo akpe ɖe eŋu wòade vovo nyui kple vɔ̃ dome. Azɔ ne ewɔ eƒe dzitsinya si wòtsɔ Biblia na hehee ŋu dɔ la, esia kpena ɖe eŋu wòwɔa nyametsotso nyuiwo. Kristotɔ tsitsi bɔbɔa eɖokui, eya ta eka ɖe edzi be Yehowa ƒe mɔfiamewo kple nudidiwoe nye nyuitɔ ɣesiaɣi, ke menye ye ŋutɔ ye tɔwo o. * (Kpɔ etenuŋɔŋlɔa.) Etsɔa dzo ɖe gbeƒãɖeɖe nya nyuia ŋu eye wòdzea agbagba ɖe sia ɖe be ɖekawɔwɔ nanɔ hamea me.\n7 Ɣeyiɣi didi ka kee míeɖale Yehowa subɔm o, anyo be mía dometɔ ɖe sia ɖe nabia eɖokui be: ‘Ðe tɔtrɔ aɖewo li wòle be mawɔ be masrɔ̃ Yesu nyuie wua? Ðe magate ŋu ado vevie nu le go aɖewo me geɖe wua?’\n“AME TSITSIWO TƆE NYE NUÐUÐU SESẼ”\n8. Nu ka tae míate ŋu agblɔ be Yesu nya Ŋɔŋlɔawo hese egɔme nyuie?\n8 Yesu Kristo nya Ŋɔŋlɔawo hese egɔme nyuie. Esime wòxɔ ƒe 12 pɛ ko la, eyɔ Ŋɔŋlɔawo esi wòle nu ƒom na nufialawo le gbedoxɔa me. “Ame siwo katã le to ɖomee la ƒe mo wɔ yaa le eƒe nugɔmesese kple eƒe ŋuɖoɖowo ŋuti.” (Luka 2:46, 47) Emegbe esi wònɔ gbeƒã ɖem la, ezã Mawu ƒe Nya la aɖaŋutɔe tsɔ de ga nu na eƒe futɔwo.—Mateo 22:41-46.\n9. (a) Nusɔsrɔ̃ ƒe ɖoɖowɔɖi kawoe nɔa Kristotɔ si tsi le gbɔgbɔ me si? (b) Taɖodzinu ka tae wòle be nàsrɔ̃ Biblia ɖo?\n9 Kristotɔ si di be yeatsi le gbɔgbɔ me la srɔ̃a Yesu eye wòdzea agbagba be yease Biblia gɔme ale si yeate ŋui. Esrɔ̃a Ŋɔŋlɔawo tsitotsito edziedzi be yease nyateƒenya goglowo gɔme nyuie, elabena enyae be “ame tsitsiwo tɔe nye nuɖuɖu sesẽ.” (Hebritɔwo 5:14) Kristotɔ tsitsi dina vevie be Biblia me nyateƒea ƒe “sidzedze vavãtɔ” nasu ye si. (Efesotɔwo 4:13) Eya ta bia ɖokuiwò be: ‘Ðe mexlẽa Biblia gbe sia gbea? Ðe ɖokuisinusɔsrɔ̃ ƒe ɖoɖowɔɖi le asinyea? Ðe míewɔa ƒometadedeagu kwasiɖa sia kwasiɖa?’ Ne èle Biblia srɔ̃m la, di gɔmeɖose alo mɔfiame siwo akpe ɖe ŋuwò nànya Yehowa ƒe susu le nuwo ŋu. Azɔ na gɔmeɖose siawo nafia mɔ wò nyametsotsowo. Esia ana nàte ɖe Yehowa ŋu kplikplikpli wu.\n10. Aleke Kristotɔ tsitsi bua Mawu ƒe aɖaŋuɖoɖo kple mɔfiamewoe?\n10 Menye nu si Biblia fia koe wòle be Kristotɔ tsitsi nanya o. Ele be wòalɔ̃ Mawu ƒe aɖaŋuɖoɖowo kple mɔfiamewo. Lɔlɔ̃ sia aʋãe be wòadi vevie be yeawɔ Yehowa ƒe lɔlɔ̃nu, ke menye ye ŋutɔ ye tɔ o. Etrɔa asi le ale si wònɔa agbee, bua tamee alo wɔa nui ŋu ɣesiaɣi si wòhiã. Le kpɔɖeŋu me, esrɔ̃a Yesu eye wòdoa “amenyenye yeye si wowɔ le Mawu ƒe lɔlɔ̃nu nu le dzɔdzɔenyenye kple nuteƒewɔwɔ vavãtɔ me.” (Xlẽ Efesotɔwo 4:22-24.) Ele vevie be míaɖo ŋkui be gbɔgbɔ kɔkɔea ye Mawu zã tsɔ fia mɔ Biblia ŋlɔlawo. Eya ta ne Kristotɔ srɔ̃a Biblia la, Mawu ƒe gbɔgbɔ kɔkɔea kpena ɖe eŋu be eƒe sidzedze, lɔlɔ̃ kple ƒomedodo kple Yehowa tsina ɖe edzi.\nDO ÐEKAWƆWƆ ÐE ŊGƆ\n11. Nu ka teƒee Yesu kpɔ esi wònɔ anyigba dzi?\n11 Yesu de blibo. Gake ame madeblibowo domee wònɔ le anyigba dzi. Yesu dzilawo kple nɔviawo katã mede blibo o. Ðokuitɔdidi kple dada nɔ Yesu yomedzela siwo nɔ eŋu kplikplikpli gɔ̃ hã me. Esiae na be le zã si do ŋgɔ na eƒe ku me la, nusrɔ̃la siawo ʋli nya vevie “le wo dometɔ si nye gãtɔ” ŋuti. (Luka 22:24) Yesu nya be madidi o, ye yomedzela siawo azu Kristotɔ tsitsiwo, eye woanye hame wɔɖeka togbɔ be gbɔdzɔgbɔdzɔ siawo le wo ŋu hã. Le zã ma ke me la, Yesu do gbe ɖa ɖe wo ta be woalé nɔvisi. Ebia Fofoa si le dziƒo be wòakpe ɖe wo ŋu woawɔ ɖeka hegblɔ nɛ be: “Abe ale si wò, Fofo la, nèwɔ ɖeka kplim, eye nye hã mewɔ ɖeka kpli wò la ene.” Eyi edzi be: “Ne woazu ɖeka, abe ale si míele ɖeka ene.”—Yohanes 17:21, 22.\n12, 13. (a) Taɖodzinu kae le mí Kristotɔwo si? (b) Nu kae kpe ɖe nɔviŋutsu aɖe ŋu wòsrɔ̃ ale si wòado ɖekawɔwɔ ɖe ŋgɔ?\n12 Kristotɔ si tsi le gbɔgbɔ me doa ɖekawɔwɔ ɖe ŋgɔ le hamea me. (Xlẽ Efesotɔwo 4:1-6, 15, 16.) Taɖodzinu si le mí Kristotɔwo sie nye be, ‘woate mí katã aƒo ƒu ɖekae,’ si fia be mí katã míawɔ dɔ aduadu. Hafi hamea nawɔ ɖeka alea la, ehiã be Kristotɔwo nabɔbɔ wo ɖokuiwo. Eya ta ne edzɔ be wowɔ nu wòve Kristotɔ tsitsi hã la, edzea agbagba ɖe sia ɖe be ɖekawɔwɔ nakpɔtɔ anɔ hamea me. Eya ta bia ɖokuiwò be: ‘Ne nɔvi aɖe dze agɔ le dzinye la, aleke mewɔa nui? Ne nu si ame aɖe wɔ ɖe ŋunye vem la, ɖe melénɛ ɖe ke mea? Alo ɖe medzea agbagba be madzra nye kplii dome ɖoa?’ Kristotɔ tsitsi dina be yeakpɔ kuxiwo gbɔ, ke menye be eya nazu kuxi na amewo o.\n13 Bu nɔviŋutsu aɖe si ŋkɔe nye Uwe ŋu kpɔ. Tsã la, edoa dziku vevie le nɔvi bubuwo ƒe gbɔdzɔgbɔdzɔwo ta. Gbe ɖeka eɖoe be yeazã Biblia kple Insight (Étude perspicace) gbalẽa atsɔ asrɔ̃ nu tso David ƒe agbenɔnɔ ŋu. Nu ka tae David ye wòtia? Elabena Mawu subɔla aɖewo ɖe fu na David hã kpɔ. Nu siwo me David to la ƒe ɖewoe nye esi: Fia Saul ti eyome be yeawui, eŋume aɖewo di be yewoaƒu kpee, eye eya ŋutɔ srɔ̃a gɔ̃ hã do vloe. (1 Samuel 19:9-11; 30:1-6; 2 Samuel 6:14-22) Togbɔ be amewo tu nu kple David alea hã la, eyi edzi lɔ̃ Yehowa eye wòɖo ŋu ɖe eŋu. David nye nublanuikpɔla hã. Nɔviŋutsu Uwe kpɔe be ehiã be yeatu nɔnɔme mawo ɖo. Nu si wòsrɔ̃ le Biblia me kpe ɖe eŋu wòde dzesii be ehiã be yeatrɔ asi le ale si yebua nɔviwo ƒe gbɔdzɔgbɔdzɔwoe ŋu. Ele be wòadzudzɔ vodada siwo wowɔ ɖe eŋu la ŋu bubu eye wòado ɖekawɔwɔ ɖe ŋgɔ le hamea me. Esiae wò hã nèɖo be yeawɔa?\nDZE XƆLƆ̃ AME SIWO WƆA MAWU ƑE LƆLƆ̃NU LA KO\n14. Ame kawoe Yesu dze xɔlɔ̃e?\n14 Yesu Kristo doa vivi ɖe amewo katã ŋu. Eya ta Yesu gbɔ nɔnɔ dzɔa dzi na ŋutsuwo kple nyɔnuwo, ɖeviwo kple tsitsiawo kpakple ɖevi ŋɛɛŋɛɛwo gɔ̃ hã. Gake etia exɔlɔ̃ veviwo ŋuɖɔɖotɔe. Egblɔ na eƒe apostolowo be: “Ne miewɔa nu siwo ƒe se mede na mi la, ekema xɔ̃nyewoe mienye.” (Yohanes 15:14) Ame siwo dzea Yesu yome, wɔa nuteƒe, eye wolɔ̃ Yehowa hesubɔnɛ la domee wòtia exɔlɔ̃ veviwo le. Ame siwo lɔ̃ Yehowa tso dzi blibo me lae wò hã nèdzea xɔlɔ̃ea? Nu ka tae esia le vevie?\nAme siwo lɔ̃ Yehowa tso dzi blibo me lae nèdzea xɔlɔ̃ea?\n15. Aleke xɔlɔ̃dzedze Kristotɔ siwo tsi le gbɔgbɔ me aɖe vi na sɔhɛwoe?\n15 Atikutsetse geɖewo ɖina nyuie ne ɣe ƒe dzodzo lé wo. Nenema kee lɔlɔ̃ si le mía si na mía nɔvi Kristotɔwoe atu mí ɖo be míatsi nyuie le gbɔgbɔ me. Ðe nènye sɔhɛ si le tame bum le nu si nàwɔ le agbe me ŋua? Ekema anyo be nàdze xɔlɔ̃ ame siwo le Yehowa subɔm ƒe geɖee nye esia eye wodoa ɖekawɔwɔ ɖe ŋgɔ le hamea me. Anɔ eme be woto kuxiwo me le agbe me eye wodo dzi le nɔnɔme sesẽ geɖewo me le Yehowa subɔsubɔ me. Ame siawoe ate ŋu akpe ɖe ŋuwò nàtia mɔ nyuitɔ si nu nànɔ agbe ɖo. Ne ède ha kpli wo la, woakpe ɖe ŋuwò nàtso nya me nunyatɔe ɣesiaɣi, eye nàyi ŋgɔ le Mawu subɔsubɔ me.—Xlẽ Hebritɔwo 5:14.\n16. Aleke nɔvi tsitsi siwo le hamea me kpe ɖe Helga ŋu esime wònye sɔhɛ?\n16 Nɔvinyɔnu Helga gblɔ be, esime wòsusɔ vie yeawu suku nu la, sukuvi geɖewo nɔ taɖodzinu siwo le wo si gblɔm. Wo dometɔ geɖe ɖoe be yewoade yunivɛsiti ne yewoakpɔ dɔ gã awɔ le etsɔme. Gake Helga ya ɖo dze kple xɔlɔ̃a tsitsi siwo le hamea me. Egblɔ be: “Wo dometɔ geɖe tsi wum bobobo, eye wokpe ɖe ŋunye ale gbegbe. Wode dzi ƒo nam be mawɔ ɣeyiɣiawo katã ƒe subɔsubɔdɔa. Eya ta mewɔ mɔɖeɖedɔa ƒe atɔ̃. Ƒe geɖee nye esi va yi, eye fifia, dzi dzɔam ŋutɔ be mezã nye sɔhɛmenɔɣi nyuie le Yehowa subɔsubɔ me. Mevem kura be mewɔ esia o.”\n17, 18. Nu kae ana míasubɔ Yehowa nyuie wu?\n17 Ne míesrɔ̃a Yesu Kristo la, míeyia ŋgɔ ɖoa tsitsime si gbɔ wòɖo la gbɔ. Esia tea mí ɖe Yehowa ŋu kplikplikpli wu, eye didi si le mía me be míasubɔe la hã nu sẽna ɖe edzi. Ne míetsi le gbɔgbɔ me la, esia ana míasubɔ Yehowa nyuie wu. Yesu de dzi ƒo na eyomedzelawo be: “Mina miaƒe kekeli naklẽ le amewo ŋkume, ale be woakpɔ miaƒe dɔ nyui wɔwɔwo, eye woakafu mia Fofo si le dziƒo.”—Mateo 5:16.\n18 Míesrɔ̃ ale si Kristotɔ si tsi le gbɔgbɔ me ate ŋu ado alɔ hamea. Kristotɔwo ɖea woƒe tsitsinyenye fiana le ale si wowɔa woƒe dzitsinya ŋu dɔe hã me. Aleke míaƒe dzitsinya ate ŋu afia mɔ mí be míatso nya me le nunya me ɣeawokatãɣi? Eye aleke míade bubu ame bubuwo ƒe dzitsinya ŋu? Míakpɔ biabia siawo ƒe ŋuɖoɖowo le nyati si kplɔe ɖo me.\n^ mm. 6 Le kpɔɖeŋu me, woate ŋu abia tso nɔviŋutsu tsitsi kpɔnuteƒewo si be woaɖe asi le agbanɔamedzi aɖe ŋu eye woado alɔ nɔviŋutsu ɖekakpui siwo wotsɔ dɔa de asi na.\nKristotɔ si tsi le gbɔgbɔ me nye ame si lɔ̃a Yehowa ƒe aɖaŋuɖoɖowo. Edina be yeawɔ Yehowa ƒe lɔlɔ̃nu, ke menye ye ŋutɔ ye tɔ o, eye wòsrɔ̃a Yesu pɛpɛpɛ le eƒe nuwɔna kple nuƒoƒo me. Edia Biblia ƒe mɔfiame vevi siwo akpe ɖe eŋu wòade vovo nyui kple vɔ̃ dome, eye wòdzea agbagba doa ɖekawɔwɔ ɖe ŋgɔ le hamea me


Yohanes 8 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Alur Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgium Franse Tokunɔgbe Belize Kriol Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Changana (Mozambique) Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chol Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kabiye Kannada Karen (S'gaw) Kazakh Kenya Tokunɔgbe Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korea Tokunɔgbe Korean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Mambwe-Lungu Marathi Marshallese Maya Mexico Tokunɔgbe Mixtec (Guerrero) Moore Mozambique Tokunɔgbe Myanmar Ndau Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nyaneka Nyungwe Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tiv Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xavante Xhosa Yoruba Zambia Tokunɔgbe Zapotec (Isthmus) Zimbabwe Tokunɔgbe Zulu\nFofo la ɖia ɖase le Yesu ŋu (12-30)\nYesu, “xexea ƒe kekeli” (12)\nAbraham ƒe dzidzimeviwo (31-41)\n“Nyateƒe la ana ablɔɖe mi” (32)\nAbosam viwo (42-47)\nYesu kple Abraham (48-59)\n8 12 Eye Yesu gagblɔ na wo be: “Nyee nye xexea ƒe kekeli.+ Ame si dzea yonyeme la mele viviti me zɔ ge akpɔ o, ke boŋ agbe ƒe kekeli+ anɔ esi.” 13 Eya ta Farisitɔwo gblɔ nɛ be: “Wò ŋutɔe le ɖase ɖim le ɖokuiwò ŋu; wò ɖaseɖiɖi la menye nyateƒe o.” 14 Yesu ɖo eŋu na wo be: “Ne nye ŋutɔe le ɖase ɖim le ɖokuinye ŋu hã la, nye ɖaseɖiɖi la nye nyateƒe, elabena menya afi si metso kple afi si meyina.+ Ke miawo ya mienya afi si metso kple afi si meyina o. 15 Miedrɔ̃a ʋɔnu le amegbetɔwo ƒe nukpɔkpɔ nu;*+ nye ya nyemedrɔ̃a ʋɔnu ame aɖeke o. 16 Eye ne medrɔ̃ ʋɔnu hã la, nye ʋɔnudɔdrɔ̃ la nye nyateƒe, elabena menye nye ɖekae li o, ke boŋ Fofo si dɔm ɖa la li kplim.+ 17 Woŋlɔ ɖe miawo ŋutɔ miaƒe Se la me hã be: ‘Ame eve ƒe ɖaseɖiɖi nye nyateƒe.’+ 18 Nyee nye ame si le ɖase ɖim le ɖokuinye ŋuti, eye Fofo si dɔm ɖa la hã le ɖase ɖim le ŋunye.”+ 19 Eya ta wobiae be: “Afi kae Fofowò le?” Yesu ɖo eŋu be: “Mienyam o, eye mienya Fofonye hã o.+ Ne ɖe mienyam la, anye ne mienya Fofonye hã.”+ 20 Egblɔ nya siawo le teƒe si nudzɔɖakawo+ nɔna esime wòle nu fiam le gbedoxɔa me. Ke hã ame aɖeke melée o, elabena eƒe gaƒoƒo la meɖo haɖe o.+ 21 Eya ta egagblɔ na wo be: “Nye la mele dzodzo ge, eye miadim, gake miaku ɖe miaƒe nu vɔ̃ me.+ Afi si yim mele la, miate ŋu ava o.”+ 22 Yudatɔwo de asi gbɔgblɔ me be: “Ðe wòyina eɖokui wu gea? Elabena egblɔ be, ‘Afi si yim mele la, miate ŋu ava o.’” 23 Egagblɔ na wo be: “Miawo la, anyigba dzie mietso; nye ya dziƒoe metso.+ Miawo mietso xexe sia me; nye ya nyemetso xexe sia me o. 24 Eya tae megblɔ na mi be: Miaku ɖe miaƒe nu vɔ̃wo me ɖo. Elabena ne miexɔe se be nyee o la, miaku ɖe miaƒe nu vɔ̃wo me.” 25 Eya ta wobiae be: “Ame kae nènye?” Yesu ɖo eŋu na wo be: “Nu ka tae megale nu ƒom kpli mi ɖo ya? 26 Nya geɖewo le asinye magblɔ tso mia ŋu, eye nu geɖewo li si ŋu madrɔ̃ ʋɔnu le. Le nyateƒe me la, Ame si dɔm ɖa la nye nyateƒetɔ, eye nu siwo tututu mese tso egbɔ la, nu siawo gblɔm mele le xexea me.”+ 27 Womese egɔme be Fofo la ŋue wòle nu ƒom le na yewo o. 28 Eye Yesu gblɔ be: “Ne miehe Amegbetɔvi la ɖe ati ŋu*+ vɔ hafi miadze sii be nyee,+ eye be nyemewɔa naneke le ɖokuinye si o;+ ke boŋ nu siwo tututu Fofo la fiam lae megblɔna. 29 Eye Ame si dɔm ɖa la li kplim; megblẽ nye ɖeka ɖi o, elabena mewɔa nu siwo dzea eŋu ɣesiaɣi.”+ 30 Esi wògblɔ nya siawo la, ame geɖewo xɔ edzi se. 31 Yesu gagblɔ na Yudatɔ siwo xɔ edzi se la be: “Ne mieyi edzi lé nye nya la me ɖe asi la, ekema nye nusrɔ̃lawo mienye vavã, 32 eye miadze si nyateƒe la,+ eye nyateƒe la ana ablɔɖe mi.”+ 33 Woɖo eŋu nɛ be: “Abraham ƒe dzidzimeviwoe míenye, eye míenye kluviwo na ame aɖeke kpɔ o. Nu ka ŋuti nègblɔ be, ‘Woana ablɔɖe mi’?” 34 Yesu ɖo eŋu na wo be: “Vavã, vavã mele egblɔm na mi be, ame sia ame si wɔa nu vɔ̃ la, nu vɔ̃ ƒe kluvi wònye.+ 35 Eye kluvi menɔa aƒe me ɖaa o; vi ya nɔa anyi ɖaa. 36 Eya ta ne Vi la na ablɔɖe mi la, ekema mianye ablɔɖeviwo vavã. 37 Menya be Abraham ƒe dzidzimeviwoe mienye. Gake miele didim be yewoawum, elabena miexɔ nye nufiafia la o. 38 Nu siwo mekpɔ le Fofonye gbɔ lae megblɔna;+ eye miawo hã nu siwo miese tso mia fofo gbɔ lae miewɔna.” 39 Woɖo eŋu nɛ be: “Mía fofoe nye Abraham.” Yesu gblɔ na wo be: “Ne Abraham viwoe mienye la,+ anye ne miawɔ Abraham ƒe dɔwo. 40 Ke azɔ miele didim be yewoawu, nye ame si gblɔ nyateƒe si mese tso Mawu gbɔ la na mi.+ Abraham mewɔ nu alea o. 41 Mia fofo ƒe dɔwo miewɔna.” Wogblɔ nɛ be: “Menye ahasiviwo* míenye o; Fofo ɖekae le mía si, eyae nye Mawu.” 42 Yesu gblɔ na wo be: “Ne Mawue nye mia Fofo la, anye ne mielɔ̃m,+ elabena Mawu gbɔe metso va afi sia. Nyemeva le ɖokuinye si o, ke boŋ Ame mae dɔm ɖa.+ 43 Nu ka tae miese nya si gblɔm mele la gɔme o? Elabena miate ŋu ase nye nya o. 44 Miawo la mietso mia fofo si nye Abosam me, eye mia fofo la ƒe nudzodzrowoe miedina be yewoawɔ.+ Eya la amewulae wònye tso eƒe aglãdzeɣi ke,*+ eye meli ke ɖe nyateƒe la me o, elabena nyateƒe mele eme o. Ne ele aʋatso kam la, eƒoa nu tso eɖokui me, elabena aʋatsokala kple aʋatsokafofo wònye.+ 45 Ke esi nye ya mele nyateƒe tom ta la, miexɔ dzinye se o. 46 Mia dometɔ kae ate ŋu abu fɔm le nu vɔ̃ aɖe ŋu? Ne nyateƒe tom mele la, ekema nu ka tae miexɔ dzinye se o? 47 Ame si tso Mawu me la ɖoa to Mawu ƒe nyawo.+ Esia tae mieɖoa to o, elabena mietso Mawu me o.”+ 48 Yudatɔwo gblɔ nɛ be: “Ðe míegblɔe wòsɔ be, ‘Samariatɔ nènye,+ eye gbɔgbɔ vɔ̃ le mewò oa’?”+ 49 Yesu ɖo eŋu be: “Gbɔgbɔ vɔ̃ mele menye o, ke boŋ mele bubu dem Fofonye ŋu, ke miawo miele vlo domem. 50 Ke nyemele kafukafu dim na ɖokuinye o;+ Ame aɖe li, si le edim, eye wònye ʋɔnudrɔ̃la. 51 Vavã, vavã mele egblɔm na mi be, ne ame aɖe wɔa nye nya dzi la, maɖɔ ku akpɔ gbeɖe o.”+ 52 Yudatɔwo gblɔ nɛ be: “Azɔ ko míenya be gbɔgbɔ vɔ̃ le mewò. Abraham ku, nyagblɔɖilawo hã ku, evɔ wò ya nèle gbɔgblɔm be, ‘Ne ame aɖe wɔ nye nya dzi la, maɖɔ ku akpɔ gbeɖe o.’ 53 Ðe nènye gã wu mía fofo Abraham, ame si ku la? Nyagblɔɖilawo hã ku. Ame kae nèle ɖokuiwò bumee?” 54 Yesu ɖo eŋu be: “Ne nye ŋutɔe kafua ɖokuinye la, ekema nye kafukafu la menye naneke o. Fofonye, si miebe eyae nye miaƒe Mawu lae kafuam.+ 55 Gake mienyae o,+ ke nye ya menyae.+ Eye ne megblɔ be nyemenyae o la, ekema mezu aʋatsokala abe miawo ke ene. Gake menyae, eye meléa eƒe nya la me ɖe asi. 56 Mia fofo Abraham tso aseye be yeakpɔ nye ŋkeke la, ekpɔe hã, eye dzi dzɔe.”+ 57 Yudatɔwo biae be: “Mèkpɔ xɔ ƒe blaatɔ̃ haɖe o, evɔ nèbe yekpɔ Abraham mahã?” 58 Yesu gblɔ na wo be: “Vavã, vavã mele egblɔm na mi be, hafi Abraham nava dzɔ la, nye ya meli xoxo.”+ 59 Ale wofɔ kpewo be yewoaƒui, ke Yesu si bè, eye wòdo go le gbedoxɔa me.\n^ Egɔmeɖeɖe tẽe, “ŋutilã nu.”\n^ “Ne miehe Amegbetɔvi la ɖe ati ŋu” gɔme ɖeɖe tẽe nye “ne miekɔ Amegbetɔvi la ɖe dzi.”\n^ Alo, “tso gɔmedzedzea me ke.”


GBE BUBU Afrikaans Albanian Amharic Arabic Armenian Armenian (West) Aymara Bengali Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hmong (Ɣi) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe Mizo Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tiv Tlapanec Tshiluba Tsonga Turkish Tuvaluan Twi Ukrainian Umbundu Urdu Venda Vietnamese Wallisian Wolaita Xhosa Zande Zulu\nXɔlɔ̃ veviwo ɖoa dze kple wo nɔewo ŋkume kple ŋkume alo to telefon, e-mail, video alo lɛta dzi. Dzeɖoɖo alea tea ŋu yia edzi edziedzi ne nɔnɔmea ɖe mɔ. Eya ta ne míedi be míate ɖe Mawu ŋu la, ele be míaɖo dze kplii edziedzi. Aleke míate ŋu awɔ esiae?\nMíate ŋu aɖo dze kple Yehowa le gbedodoɖa me. Ke hã, gbedodoɖa na Mawu mele abe dzeɖoɖo dzro si yia edzi le xɔlɔ̃wo dome ene o. Ne míele gbe dom ɖa na Mawu la, ele be míanyae be mía Wɔla, si nye Dziƒoʋĩtɔ lae míele nu ƒom na. Esia nyanya aʋã mí míado gbea ɖa le bubu deto kple sisiɖa me. Be Mawu nase míaƒe gbedodoɖawo la, ele hã be míazɔ ɖe eƒe mɔfiame veviwo dzi. Mɔfiame siawo dometɔ etɔ̃ aɖewoe nye esiwo gbɔna.\nGbã la, ele be míado gbe ɖa na Yehowa ɖeɖe ko, ke menye na Yesu, ame siwo woyɔna be ame kɔkɔewo alo nɔnɔmetatawo o. (2 Mose 20:4, 5) Biblia gblɔe eme kɔ ƒãa be: “Le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo.” (Filipitɔwo 4:6) Evelia, ele be míado gbe ɖa to Mawu ƒe Vi, Yesu Kristo dzi. Yesu ŋutɔ hã gblɔ be: “Ame aɖeke mevaa Fofo la gbɔ o, negbe to dzinye ko.” (Yohanes 14:6) Etɔ̃lia, ele be míaƒe gbedodoɖawo nawɔ ɖeka kple Mawu ƒe lɔlɔ̃nu. Biblia gblɔ be: “Nu sia nu si míabia wòawɔ ɖeka kple eƒe lɔlɔ̃nu la, aɖo to mí.” *—1 Yohanes 5:14.\nXɔlɔ̃wɔwɔ vivina ne xɔlɔ̃ veviwo ɖoa dze na nɔewo edziedzi\nEle eme be xɔlɔ̃wɔwɔ mate ŋu anɔ anyi ɖaa ne xɔlɔ̃awo dometɔ ɖeka koe nɔa nua ƒom o. Abe ale si ko dzeɖoɖo vivina ne xɔlɔ̃wo ɖoa dze na wo nɔewo ene la, nenema kee wòle be míaɖe mɔ Mawu naƒo nu na mí eye míaɖo toe. Ènya ale si Mawu ƒoa nu na mía?\nEgbea la, Yehowa Mawu “ƒoa nu” na mí to eƒe Nya, Biblia la dzi. (2 Timoteo 3:16, 17) Nu ka tae míegblɔe nenema? Le kpɔɖeŋu me: Tsɔe be xɔ̃wò vevi aɖe ŋlɔ lɛta na wò, eye esi nèxlẽe la edo dzidzɔ na wò nègblɔ na ame bubuwo be, “Mese xɔ̃nye aɖe ŋkɔ fifi laa!” Togbɔ be xɔ̃wòa meƒo nu na wò ŋkume kple ŋkume o hã la, èse eŋkɔ to lɛta si wòɖo ɖe wò la dzi. Nenema kee ne èle Biblia xlẽm la, ekema èle mɔ ɖem na Yehowa be wòaƒo nu na wò. Eya ta Gina, si ŋu míeƒo nu tsoe le nyati siawo ƒe gbãtɔ me la, gblɔ be: “Menyae be ne medi be Mawu nanye xɔ̃nye la, ele be manɔ eƒe lɛta si wòŋlɔ na mí, si nye Biblia la xlẽm.” Egblɔ kpee be: “Biblia-xexlẽ gbe sia gbe na be mí kple Yehowa dome va le kplikplikpli.” Ðe nèxlẽa Mawu ƒe Nya, Biblia la gbe sia gbea? Ne èwɔnɛ la, efia be èɖea mɔ Yehowa ƒoa nu na wò gbe sia gbe. Esia wɔwɔ ana nàse le ɖokuiwò me be ye kple Mawu dome le kplikplikpli.\n^ mm. 5 Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia ƒe Nufiafia, ƒe ta 17 lia me. Yehowa Ðasefowoe tae.\nƉoe Ɖe Amewo Ɖoe Ɖe Amewo Èɖoa Dze Kple Mawua?


Ðe Nèle Ale Si Yehowa Bua Nuwo Ŋui Srɔ̃ma? | Nusɔsrɔ̃\n“Mitrɔ miaƒe nɔnɔme to miaƒe tamesusu wɔwɔ yeyee me.”—ROM. 12:2.\nHADZIDZI: 56, 123\nAleke Biblia sɔsrɔ̃ kple ŋugbledede le eŋu kpena ɖe mía ŋu míeva bua nuwo ŋu abe ale si Yehowa bua woe ene?\nNe míelɔ̃ ɖe ale si Yehowa bua nuwo ŋui dzi la, aleke wòle be esia nakpɔ ŋusẽ ɖe míaƒe nuwɔnawo dzi?\nAleke ŋugbledede le Mawu ƒe susuwo ŋu akpe ɖe mía ŋu míawɔ nyametsotso siwo me nunya le le etsɔme?\n1, 2. Ne míele tsitsim le xɔse me la, nu ka gɔmee míeva sena? Wɔ eƒe kpɔɖeŋu.\nTSƆE be ame aɖe na nu ɖevi sue aɖe. Edzilawo gblɔ nɛ be, “Gblɔ be akpe.” Ðevia gblɔe, gake esi edzilawo gblɔe nɛ tae. Ne eva le tsitsim la, eva sea edzilawo ƒe susuwo gɔme nyuie wu eye eƒe ŋudzedzekpɔkpɔ ɖe nu nyui siwo amewo wɔ nɛ ŋu la dzina ɖe edzi. Fifia ya, edaa akpe na amewo tso dzi me. Nu ka tae? Nu si tae nye be eva srɔ̃ ale si wòakpɔ ŋudzedze ɖe nu ŋu.\n2 Nenema kee esi míeva xɔ nyateƒea la, míesrɔ̃ nu si tae wòle vevie be míawɔ ɖe Yehowa ƒe nudidiwo dzi. Gake esi míeva le tsitsim le nyateƒea me la, míesrɔ̃ nu geɖe tso ale si Yehowa bua nuwoe ŋu—nu siwo wòlɔ̃na, nu siwo wòtsri kple ale si wòbua nu vovovowoe. Ne míesrɔ̃ ale si míabu nuwo ŋu abe ale si Yehowa bua woe ene eye míeɖea mɔ eƒe susuwo kpɔa ŋusẽ ɖe míaƒe nuwɔna kple nyametsotsowo dzi la, míeɖenɛ fiana be míeva le nuwo ŋu bum abe ale si wòbua woe ene.\n3. Nu ka tae wòate ŋu asesẽ na mí be míabu nuwo ŋu abe ale si Yehowa bua woe ene?\n3 Togbɔ be edoa dzidzɔ na mí be míele ale si Yehowa bua nuwo ŋui srɔ̃m hã la, etea ŋu sesẽna na mí ɣeaɖewoɣi be míabu nuwo ŋu abe ale si wòbua woe ene, le esi míenye ame madeblibowo ta. Le kpɔɖeŋu me, ate ŋu anɔ eme be esesẽ na mí be míase Yehowa ƒe susu le agbe nyui nɔnɔ, ŋutilãmenuwo yome titi, gbeƒãɖeɖedɔa, ʋuzazã le mɔ gbegblẽ nu kple bubuwo ŋu gɔme. Nu kae míate ŋu awɔ? Nu kae akpe ɖe mía ŋu be míayi ŋgɔ le agbagba si dzem míele be míabu nuwo ŋu abe ale si Mawu bua woe ene la me? Eye aleke wòle be esia nakpɔ ŋusẽ ɖe nyametsotso siwo míawɔ fifia kple etsɔme dzi?\nALE SI MÍAWƆ ABU NUWO ŊU ABE ALE SI MAWU BUA WOE ENE\n4. Nu kae wòfia be míawɔ míaƒe tamesusu yeyee?\n4 Xlẽ Romatɔwo 12:2. Le kpukpui sia me la, apostolo Paulo ƒo nu tso nu si wòfia be woabu nuwo ŋu abe ale si Yehowa bua woe ene la ŋu. Nyati si do ŋgɔ na esia kpe ɖe mía ŋu míekpɔe be hafi míate ŋu ‘adzudzɔ agbenɔnɔ ɖe nuɖoanyi sia ƒe nɔnɔme nu’ la, ele be míagbe xexea ƒe nuŋububu kple eƒe nuwɔnawo. Gake Paulo gblɔ kpee be ele be míawɔ míaƒe ‘tamesusu yeyee.’ Esia bia be míanɔ Mawu ƒe Nya la srɔ̃m kple susu be míase eƒe susuwo gɔme nyuie, ade ŋugble le wo ŋu, eye míana míaƒe nuŋububu nawɔ ɖeka kple Mawu ƒe susuwo.\n5. Vovototo kae le nuxexlẽ kple nusɔsrɔ̃ dome?\n5 Nusɔsrɔ̃ bia nu geɖe wu nuxexlẽ dzro ko, eye ebia nu geɖe wu flitete ɖe nyabiaseawo ƒe ŋuɖoɖoawo te ko. Ne míele nu srɔ̃m la, ele be míade ŋugble le nu si nyatia le mía fiam tso Yehowa, eƒe mɔwo kple eƒe susuwo ŋu la ŋu. Ele be míadze agbagba be míase nu si tae Mawu bia tso mía si be míawɔ nanewo ahatsri nanewo ɖo la gɔme. Ele hã be míade ŋugble le tɔtrɔ siwo wòhiã be míawɔ le míaƒe agbenɔnɔ me kple ale si míebua nuwo ŋui ŋu. Togbɔ be míate ŋu awɔ nu siawo katã le míaƒe nusɔsrɔ̃ ɖe sia ɖe me o hã la, ne míedia ɣeyiɣi, ɖewohĩ ɣeyiɣi si míatsɔ asrɔ̃ nuae ƒe afã, tsɔ dea ŋugble le nu si míesrɔ̃ ŋu ŋudzedzekpɔkpɔtɔe la, aɖe vi geɖe na mí.—Ps. 119:97; 1 Tim. 4:15.\n6. Ne míele ŋugble dem le Mawu ƒe Nyaa ŋu la, nu kae yia edzi?\n6 Ne míedea ŋugble le Mawu ƒe Nyaa ŋu edziedzi la, nu wɔnuku aɖe yia edzi. ‘Míawo ŋutɔwo míeva kpɔa kakaɖedzi’ be Yehowa ƒe susu le nuwo ŋu de blibo. Míeva nɔa nuwo ŋu bum abe ale si wòbua woe ene, eye míaƒe susu va wɔa ɖeka kple etɔ. Míewɔa míaƒe tamesusu “yeyee,” eye míeva srɔ̃a nuwo ŋu bubu le mɔ bubu kura nu. Vivivi la, míeva bua nuwo ŋu abe ale si Yehowa bua woe ene.\nALE SI MÍEBUA NUWO ŊUI LA KPƆA ŊUSẼ ÐE MÍAƑE NUWƆNAWO DZI\n7, 8. (a) Aleke Yehowa bua ŋutilãmenuwoe? (Kpɔ nɔnɔmetata siwo le nyati sia ƒe gɔmedzedze.) (b) Ne Yehowa ƒe susu le nuwo ŋu le mía si la, nu kae anɔ vevie na mí wu ɣeawokatãɣi?\n7 Mele be míaƒo nya ta be susu ŋu dɔwɔwɔ dzro koe tamebubu nye o. Ale si míebua nuwo ŋui la kpɔa ŋusẽ ɖe míaƒe nuwɔnawo dzi. (Marko 7:21-23; Yak. 2:17) Kpɔɖeŋu ʋɛ aɖewo me dzodzro ana nya sia me nakɔ na mí nyuie wu. Le kpɔɖeŋu me, Nyanyuigbalẽawo na ale si Yehowa bua ŋutilãmenuwoe la dze kɔtɛ. Mawu tia Yosef kple Maria siwo nye atsu kple asi siwo dzi ganyawo mede ale o la be woanyi ye Via. (3 Mose 12:8; Luka 2:24) Esi wodzi Yesu la, Maria ‘tsɔe mlɔ lãnuɖunu me, elabena womekpɔ teƒe le amedzrodzeƒe o.’ (Luka 2:7) Ne Yehowa lɔ̃ la, ate ŋu ato mɔ vovovowo dzi akpɔ egbɔ be woadzi ye Via le teƒe si de ame dzi wu. Ke hã, edi be woadzi Yesu ɖe ƒome si tsɔa Mawu subɔsubɔ ɖoa nɔƒe gbãtɔ la me. Emae nye nu si nɔ vevie wu na Yehowa.\n8 Biblia me ŋutinya sia si ku ɖe Yesu dzidzi ŋu la na míekpɔ ale si Yehowa bua ŋutilãmenuwoe. Dzila aɖewo dina godoo be nuwo nade yewo viwo dzi le ŋutilãme gome ne esia agblẽ nu le wo ŋu le gbɔgbɔme gome gɔ̃ hã. Eme kɔ ƒãa be le Yehowa gbɔ la, ƒomedodo si le mía kplii dome ye nye nu si le vevie wu. Ðe wò susu wɔ ɖeka kple Yehowa tɔ le go sia mea? Nu kae wò nuwɔnawo ɖena fiana?—Xlẽ Hebritɔwo 13:5.\n9, 10. Aleke Yehowa bua nukiklizuzu na amewoe, eye aleke míate ŋu aɖee afia be míaƒe susu wɔ ɖeka kple Yehowa tɔ le go sia me?\n9 Kpɔɖeŋu bubue nye ale si Mawu bua nukiklizuzu na amewo. Yesu gblɔ be: “Ame sia ame si azu nukikli na ɖevi sue siawo siwo si xɔse le la dometɔ aɖe la, anyo nɛ wu be woatsɔ té, si tedziwo trona, atsi ɖe kɔ nɛ ahatsɔe aƒu gbe ɖe atsiaƒu me.” (Marko 9:42) Eme kɔ ƒãa be, nukiklizuzu na amewo nye ŋkubiãnya ŋutɔ! Esi wònye be Yesu ɖe Fofoa ƒe amenyenye fia le mɔ deblibo nu ta la, míate ŋu aka ɖe edzi be nenema tututue Yehowa hã sena le eɖokui me ne ame aɖe wɔ nu ameŋumabumabutɔe wòzu nukikli na Yesu yomedzelawo dometɔ ɖeka.—Yoh. 14:9.\n10 Ðe míaƒe susu wɔ ɖeka kple Yehowa kpakple Yesu tɔ le nya sia mea? Nu kae míaƒe nuwɔnawo ɖena fiana? Le kpɔɖeŋu me, tsɔe be awudodo kple dzadzraɖo ƒomevi aɖe dzɔa dzi na wò, gake ate ŋu aɖe fu na nɔvi aɖewo le hamea me alo ate ŋu anyɔ gbɔdɔdɔ ƒe dzodzro vɔ̃ ɖe amewo me. Ðe ale si míetsɔ ɖe le eme na mía nɔviwo lɔlɔ̃tɔe la ana míaƒo asa na awudodo ƒe atsyã ma?—1 Tim. 2:9, 10.\n11, 12. Ne míesrɔ̃ ale si míalé fu nu si Mawu lé fui eye míesrɔ̃ ɖokuidziɖuɖu la, aleke esia akpɔ mía tae?\n11 Kpɔɖeŋu etɔ̃lia: Yehowa lé fu nu madzɔmadzɔ wɔwɔ. (Yes. 61:8) Yehowa nyae be esesẽna na mí ɣeaɖewoɣi be míawɔ nu si le eteƒe le míaƒe blibomademade ta, ke hã, edi be míabu nuwo ŋu abe ale si yebua woe ene eye míalé fu vɔ̃. (Xlẽ Psalmo 97:10.) Ne míedea ŋugble le nu si tae Yehowa lé fu nu gbegblẽ wɔwɔ ŋu la, esia akpe ɖe mía ŋu be míava nɔ nuwo ŋu bum abe ale si wòbua woe ene, eye esia ado ŋusẽ mí hã be míaƒo asa na nu gbegblẽ wɔwɔ.\n12 Gakpe ɖe eŋu la, ne míesrɔ̃ ale si míalé fu nu gbegblẽ wɔwɔ la, esia akpe ɖe mía ŋu míade dzesii be nanewo nye nu gbegblẽwo, togbɔ be Biblia meƒo nu tso wo ŋu tẽe o hã. Le kpɔɖeŋu me, atadziɣeɖuɖu si nye gbɔdɔnuwɔna la va zu nu si ame geɖe le wɔwɔm le xexea me egbea. Ðewohĩ, ame aɖewo agblɔ be esia menye gbɔdɔdɔ ŋutɔŋutɔ o, eya ta, menye nuwɔna gbegblẽ si wòle be yewoaƒo asa na o. * Gake ɖe woƒe susu le nuwɔna sia ŋu wɔ ɖeka kple Mawu, ame si lé fu nu gbegblẽ wɔwɔ ƒomevi ɖe sia ɖe la ƒe susuwoa? Mina míasrɔ̃ ɖokuidziɖuɖu kpakple fuléle nu siwo Yehowa lé fui ale be míate ɖa le nu gbegblẽ wɔwɔ ŋu.—Rom. 12:9.\nBU AFƆ SI NÀÐE ŊU DO ŊGƆ\n13. Nu ka tae wòle be míade ŋugble le Yehowa ƒe susu le nuwo ŋu la ŋu fifia ale be míate ŋu atso nya me nyuie le etsɔme?\n13 Ne míele nu srɔ̃m la, ele be míade ŋugble le Yehowa ƒe susuwo ŋu, elabe esia ate ŋu akpe ɖe mía ŋu míatso nya me nyuie le etsɔme. Esia awɔe be, ne míeva ɖo nɔnɔme aɖe si me wòhiã le be míatso nya me enumake la, míanɔ dzadzraɖoɖi eye míanya nu si míawɔ. (Lod. 22:3) Bu Biblia me kpɔɖeŋu aɖewo ŋu kpɔ.\n14. Nu kae míesrɔ̃ tso ale si Yosef wɔ nui esime Potifar srɔ̃ nɔ ahiãmo ɖom nɛ la me?\n14 Esi Potifar srɔ̃ dze agbagba be yeable Yosef nu wòadɔ kpli ye la, Yosef gbe enumake. Edze ƒãa be Yosef de ŋugble le ale si Yehowa bua srɔ̃tɔwo ƒe nuteƒewɔwɔ na wo nɔewoe ŋu la ŋu do ŋgɔ. (Xlẽ 1 Mose 39:8, 9.) Gakpe ɖe eŋu la, Yosef ɖo nya ŋu na Potifar srɔ̃ be, “Aleke gɔ̃ mawɔ vɔ̃ gã sia gbegbe ahawɔ nu vɔ̃ ɖe Mawu ŋu?” Esia ɖee fia kɔtɛ be ebua nuwo ŋu abe ale si Mawu bua woe ene. Ke míawo ya ɖe? Nu kae nàwɔ ne dɔwɔhati aɖe va le ahiãmo ɖom na wò? Alo nu kae nàwɔ ne ame aɖe ɖo gbɔdɔnyawo alo amamaɖeɖefotowo ɖe wò to asitelefon dzi? * Ne ède ŋugble le ale si Yehowa bua nu siawoe ŋu do ŋgɔ eye nètso nya me le afɔ si nàɖe ŋu xoxo la, esia ana nuteƒewɔwɔ na Yehowa nanɔ bɔbɔe na wò wu.\n15. Nu kae míawɔ be míayi edzi awɔ nuteƒe na Yehowa abe ale si Hebrivi etɔ̃awo wɔe ene?\n15 Azɔ bu kpɔɖeŋu si Hebrivi etɔ̃ siwo nye Sadrak, Mesak kple Abednego ɖo ɖi la ŋu kpɔ. Fia Nebukadnezar de se na wo be woade ta agu na sikalegba si yeli la, gake wogbe gbidii. Ale si woɖo nya ŋu na fia la dzinɔameƒotɔe la ɖee fia be wobu nu si wòhiã be woawɔ ale be woate ŋu ayi edzi awɔ nuteƒe na Yehowa la ŋu do ŋgɔ. (2 Mose 20:4, 5; Dan. 3:4-6, 12, 16-18) Tsɔe be wò dɔmemegã bia tso asiwò be nàdzɔ ga woatsɔ akpe asi ɖe alakpasubɔsubɔzã aɖe si ɖu ge woala la ƒe wɔnawo ŋu. Nu kae nàwɔ? Le esi nàlala nɔnɔme siawo tɔgbi nado mo ɖa hafi nàbu nu si wòle be nàwɔ ŋu teƒe la, ɖe manyo be nàde ŋugble le ale si Yehowa bua nu mawo ŋui la ŋu fifia oa? Esia awɔe be, ne nɔnɔme siawo do mo ɖa la, anɔ bɔbɔe na wò be nàwɔ nuteƒe le nyagbɔgblɔ kple nuwɔna me, abe ale si Hebrivi etɔ̃awo wɔe ene.\nÐe nèku nu me, kpe atikewɔnyawo ŋuti gbalẽvi si le se nu la ɖo, eye nèdzro nu me kple wò ɖɔkta? (Kpɔ memama 16 lia)\n16. Ne míenya ale si Yehowa bua nuwo ŋui nyuie la, aleke esia ate ŋu akpe ɖe mía ŋu míanɔ dzadzraɖoɖi ne atikewɔnya aɖe va hiã kpata?\n16 Ne míedea ŋugble le ale si Yehowa bua nuwo ŋui ŋu do ŋgɔ la, esia akpe ɖe mía ŋu hã be míayi edzi awɔ nuteƒe nɛ ne atikewɔnya aɖe va hiã kpata. Míeɖoe kplikpaa be míalɔ̃ woado ʋu alo ʋumenu vevi eneawo dometɔ aɖeke na mí o. Ke hã, le dɔdamɔnu siwo me wozãa ʋu le dometɔ aɖewo gome la, ehiã be ame ŋutɔ nawɔ Biblia me gɔmeɖosewo ŋu dɔ ahatso nya me wòawɔ ɖeka kple ale si Yehowa bua nuwo ŋui. (Dɔw. 15:28, 29) Ðikeke mele eme o be, menye ɣeyiɣi si me míele kɔdzi, esime míele veve sem eye wole eƒom ɖe mía nu be míatso nya me kaba lae wòle be míatso nya me le nya siawo ŋu o. Fifiae wòle be nàku nu me, akpe atikewɔnyawo ŋuti gbalẽvi si le se nu, si me nàɖe wò didiwo me le nyuie, abe DPA gbalẽvia ene la ɖo ahadzro nu me kple wò ɖɔkta. *\n17-19. Nu ka tae wòle vevie be nàsrɔ̃ ale si Yehowa bua nuwo ŋui fifia? Gblɔ nɔnɔme siwo ŋu wòhiã le be míadzra ɖo ɖo do ŋgɔ la ƒe kpɔɖeŋu ɖeka.\n17 Mlɔeba, de ŋugble le ale si Yesu gbe nya na Petro enumake esime Petro nɔ aɖaŋu gbegblẽ ɖom nɛ be, “Aƒetɔ, di nyui na ɖokuiwò” la ŋu kpɔ. Edze ƒãa be Yesu de ŋugble le nu si nye Mawu ƒe lɔlɔ̃nu na eyama kpakple Ŋɔŋlɔ siwo ku ɖe eƒe agbenɔnɔ kple eƒe ku ŋu la ŋu nyuie do ŋgɔ. Esia do ŋusẽ tame si wòɖo kplikpaa be yeayi edzi awɔ nuteƒe na Yehowa eye yeatsɔ yeƒe agbe asa vɔ ɖe mí katã ta.—Xlẽ Mateo 16:21-23.\n18 Egbea, Mawu ƒe lɔlɔ̃nue nye be míanye ye xɔlɔ̃wo eye míaɖe gbeƒã nya nyuia kple míaƒe ŋutete katã. (Mat. 6:33; 28:19, 20; Yak. 4:8) Gake ame siwo susu be yewole nyui dim na mí la adze agbagba be yewoaɖe dzi le mía ƒo be míagado vevie nu le dɔ sia me o, abe ale si Petro wɔe na Yesu ene. Le kpɔɖeŋu me, ne wò dɔmemegã gblɔ na wò be yeado wò ɖe ŋgɔ le dɔme eye yeada ɖe fetu dzi na wò gake ɖoƒe yeyea axɔ ɣeyiɣi siwo nètsɔ dea hame ƒe kpekpewo kple gbeadzi le asiwò ɖe? Alo ne sukuvie nènye eye mɔnukpɔkpɔ ʋu ɖi na wò be nàʋu le aƒe me aɖade suku akpee ya ɖe? Ɣemaɣi la, ɖe wòahiã be nàdo gbe ɖa, aku nu me tso nyaa ŋu, abia wò ƒometɔwo kple ɖewohĩ hamemetsitsiwo ƒe susu le nyaa ŋu hafi atso nya mea? Ðe manyo be nàde ŋugble le ale si Yehowa bua nu siawoe la ŋu fifia eye nàdze agbagba be wò susu nawɔ ɖeka kple etɔ oa? Ekema, ne eva dzɔ be wotsɔ mɔnukpɔkpɔ ma tɔgbi ɖo ŋkuwòme la, manye tetekpɔ na wò kura o. Ènya wò gbɔgbɔmetaɖodzinuwo nyuie xoxo, èɖo tame kplikpaa be yeaɖo wo gbɔ, eya ta, nu si susɔ koe nye be nàwɔ ɖe nyametsotso si nèwɔ xoxo la dzi.\n19 Àte ŋu agabu nɔnɔme bubu siwo ate ŋu ado mo ɖa le vo me, siwo ado wò nuteƒewɔwɔ na Yehowa kpɔ la ŋu. Ele eme be menye nɔnɔme ɖe sia ɖe ŋue míate ŋu adzra ɖo ɖo do ŋgɔ ya o. Gake ne míedea ŋugble le Yehowa ƒe susuwo ŋu esime míele ɖokuisinusɔsrɔ̃ wɔm la, anɔ eme be míaɖo ŋku nu siwo míesrɔ̃ la dzi ahatsɔe awɔ dɔe le nɔnɔme si dze ŋgɔ mí la me. Eya ta, mina wòanye míaƒe taɖodzinu be míanya ale si Yehowa bua nuwo ŋui, míana míaƒe tamesusuwo nawɔ ɖeka kple eƒe susuwo, eye míabu ale si esia akpe ɖe mía ŋu míatso nya me nyuie fifia kple etsɔme siaa la ŋu.\nTAME SI YEHOWA ÐO ÐE WÒ ETSƆME ŊU\n20, 21. (a) Nu ka tae dzi adzɔ mí ɖe ablɔɖe si míakpɔ le xexe yeyea me ŋu? (b) Aleke míawɔ be míakpɔ dzidzɔ ma ƒe ɖe fifia?\n20 Míele mɔ kpɔm na xexe yeyea vevie. Le mía dometɔ akpa gãtɔ gome la, míele mɔ kpɔm be míanɔ agbe le paradiso me le anyigba dzi. Le Fiaɖuƒea ƒe dziɖuɖu te la, amegbetɔwo avo tso vevesese kple fukpekpe siwo xɔ aƒe ɖe xexe sia me la me. Le xexe yeyea me la, tiatiawɔblɔɖe akpɔtɔ anɔ amegbetɔwo si. Ame sia ame ŋutɔ awɔ tiatia le eƒe didiwo kple nu siwo doa dzidzɔ nɛ la nu.\n21 Gake menye ablɔɖe si seɖoƒe meli na o ye wòanye o. Le nya siwo ku ɖe nyui kple vɔ̃ ŋu me la, ame fafawo ana Yehowa ƒe sewo kple eƒe susuwo nafia mɔ wo. Esia anyo ale gbegbe, elabe ana míakpɔ dzidzɔ kple ŋutifafa geɖe. (Ps. 37:11) Gake hafi ɣemaɣi naɖo la, míate ŋu ase vivi ma ƒe ɖe fifia ne míebua nuwo ŋu abe ale si Yehowa bua woe ene.\n^ mm. 12 Wogblɔ be atadziɣeɖuɖu nye “nuwɔna aɖe si me woxea fe na ɣeɖula aɖe si le amama kloe wònɔa anyi ɖe ame bubu ƒe ata dzi nɔa ɣe ɖum henɔa eɖokui trom ɖeƒomevii le.” Le ale si nɔnɔmeawo le nu la, nuwɔna sia ate ŋu afia gbɔdɔnuwɔna manɔsenu si tae wòle be woaɖo ʋɔnudrɔ̃kɔmiti ɖo. Ne Kristotɔ aɖe ƒo eɖokui ɖe nuwɔna sia me la, ele be wòabia kpekpeɖeŋu tso hamemetsitsiwo gbɔ.—Yak. 5:14, 15.\n^ mm. 14 Woyɔa gbɔdɔnyawo, amamaɖeɖefotowo alo woƒe videowo ɖoɖo ɖe amewo to telefon dzi be sexting (alo sexto). Le ale si nɔnɔmeawo le nu la, ate ŋu abia be woaɖo ʋɔnudrɔ̃kɔmiti le nuwɔna sia ta. Le go aɖewo me la, dziɖuɖua drɔ̃ ʋɔnu ƒewuivi siwo ƒo wo ɖokuiwo ɖe nuwɔna sia me la be woɖi gbɔdɔnuwɔna manɔsenu ŋuti fɔ. Àte ŋu axlẽ nu geɖe tso nya sia ŋu le nyatakakadzraɖoƒe si nye jw.org ƒe nyati si nye “Sɔhɛwo Biana Be—Nu Kawoe Wòle Be Manya Tso Amamaɖenuwo Ðoɖo Ða To Asitelefon Dzi Ŋu?” la me. (Àkpɔe le BIBLIA ƑE NUFIAFIAWO > SƆHƐWO.) Alo kpɔ nyati si nye “Dzeɖoɖo Tso Asitelefon Dzi Amamaɖenuwo Ŋu Kple Viwò,” si dze le November 2013 ƒe Nyɔ! me, axa 4-5.\n^ mm. 16 Wodzro Biblia me gɔmeɖose siwo ku ɖe nya siawo ŋu la me le míaƒe agbalẽwo me. Le kpɔɖeŋu me, kpɔ agbalẽ si nye “Minɔ Mawu Ƒe Lɔlɔ̃ La Me Ðaa,” axa 215-218.


Luka 6 | Biblia Le Internet Dzi | Xexe Yeye Gɔmeɖeɖe (1984)\n6 Ke eva eme be le sabat aɖe dzi la, enɔ zɔzɔm to nukugblewo me, eye eƒe nusrɔ̃lawo nɔ nukuawo ŋem, tsɔ asi nɔ wo tugum henɔ ɖuɖum. 2 Eya ta Farisitɔwo dometɔ aɖewo gblɔ be: “Nu ka tae miele nu si mele se nu o wɔm le sabat dzi?” 3 Ke Yesu ɖo eŋu na wo gblɔ be: “Ðe miexlẽ nu si David wɔ, esime dɔ nɔ eya kple eŋutimewo wum, la kpɔ oa? 4 Ale si wòge ɖe Mawu ƒe aƒe la me, xɔ abolo siwo wotsɔ ɖoa Mawu ŋkume la heɖu, eye wòna ɖe eŋutimewo hã, evɔ se meɖe mɔ le wo ŋu na ame aɖeke be wòaɖui o, negbe nunɔlawo ko, la oa?” 5 Eye wòyi edzi gblɔ na wo be: “Sabat ƒe Aƒetɔe Amegbetɔvi la nye.” 6 Le sabat bubu dzi la, eyi ƒuƒoƒe la, eye wòte nufiafia. Eye ŋutsu aɖe nɔ afi ma si titi lé nuɖusi na. 7 Eya ta agbalẽfialawo kple Farisitɔwo nɔ ŋku lém ɖe eŋu tututu be yewoakpɔe ɖa be ada dɔ le sabat dzi hã, ne woato mɔ aɖe dzi atso enu. 8 Togbɔ be enya nu si ŋu bum wonɔ hã la, egblɔ na ŋutsu si titi lé asi na la be: “Tso nàva tɔ ɖe titina.” Eye wòtso yi. 9 Azɔ Yesu gblɔ na wo be: “Mabia mi lo: Ðe se ɖe mɔ be woawɔ nu nyui alo awɔ nu vɔ̃ɖi le sabat dzi, be woaɖe luʋɔ aɖe loo alo atsrɔ̃ea?” 10 Eye esi wòtsa ŋku le wo dzi godoo vɔ la, egblɔ na ŋutsu la be: “Mlo asi.” Emloe, eye eƒe asi la ɖɔ ɖo. 11 Ke woawo ya wodo dziku helĩhelĩ, eye wote adaŋudede kple wo nɔewo le nu si woate ŋu awɔ Yesu la ŋuti. 12 Le ŋkeke mawo me la, eyi to la dzi be yeado gbe ɖa, eye wòdo gbe ɖa na Mawu zã blibo la katã. 13 Ke esi ŋu ke la, eyɔ eƒe nusrɔ̃lawo va eɖokui gbɔ, eye wòtia ame wuieve le wo dome, siwo wògana ŋkɔe be “apostolowo”: 14 Simon si wògana ŋkɔe be Petro, kple nɔvia Andrea, Yakobo kple Yohanes, Filipo kple Bartolomeo, 15 Mateo kple Toma kpakple Yakobo, Alfeo vi, kple Simon si woyɔna be “veviedonula la,” 16 Yuda, Yakobo vi, kple Yuda Iskariot, ame si va zu yomemɔfiala. 17 Eye wòɖi kpli wo, eye wòbɔbɔ nɔ anyi ɖe sɔsɔeƒe aɖe, eye eƒe nusrɔ̃lawo ƒe ha gã aɖe, kple ameha gã aɖe si tso Yudea katã kple Yerusalem kpakple ƒutanuto siwo nye Tiro kple Zidon me, siwo va be yewoaɖo toe, eye be wòada yewoƒe dɔlélewo na yewo la, nɔ eŋu. 18 Eda dɔ na ame siwo gbɔgbɔ makɔmakɔwo nɔ fu ɖem na la kura gɔ̃ hã. 19 Eye ameha blibo la nɔ didim be yewoaka asi eŋu, elabena ŋusẽ nɔ go dom le eme nɔ dɔ dam na wo katã. 20 Eye wòfɔ kɔ dzi kpɔ eƒe nusrɔ̃lawo, eye wòde asi gbɔgblɔ me be: “Dzidzɔtɔwoe nye mi ame dahewo, elabena mia tɔe Mawu fiaɖuƒe la nye. 21 “Dzidzɔtɔwoe nye mi ame siwo dɔ le wuwum fifia, elabena miava ɖi ƒo. “Dzidzɔtɔwoe nye mi ame siwo le avi fam fifia, elabena miava ko nu. 22 “Dzidzɔtɔwoe mianye ne amewo lé fu mi, eye woɖe mi le ha me, eye wodo vlo mi heƒo ɖi miaƒe ŋkɔ be mienye ame vɔ̃ɖiwo, le Amegbetɔvi la ta. 23 Dzi nadzɔ mi gbe ma gbe, eye miati kpo, elabena kpɔ ɖa! Miaƒe fetu lolo le dziƒo, elabena nu mawo kee wo tɔgbuiwo wɔ ɖe nyagblɔɖilawo ŋu. 24 “Gake baba na mi kesinɔtɔwo, elabena miele miaƒe akɔfafa katã kpɔm xoxo. 25 “Baba na mi ame siwo ɖi ƒo fifia, elabena dɔ ava wu mi. “Baba na mi ame siwo le nu kom fifia, elabena miava fa konyi ahafa avi. 26 “Baba na mi, ne amewo katã ƒoa nu nyui le mia ŋu, elabena nu siawo tɔgbi ye wo tɔgbuiwo wɔ na aʋatsonyagblɔɖilawo. 27 “Gake mele egblɔm na mi ame siwo le to ɖom la be: Miyi edzi mialɔ̃ miaƒe futɔwo, miawɔ nyui na ame siwo le fu lém mi, 28 miayra ame siwo ƒoa fi dea mi, miado gbe ɖa ɖe ame siwo le mia dzum la ta. 29 Ame si ƒo to ɖeka me na wò la, trɔ evelia hã nɛ; eye ame si xɔ wò awudziwui la, mègagbe etetɔa hã tsɔtsɔ anae o. 30 Na nu ame sia ame si le nu biam wò, eye ame si tsɔ wò nuwo dzoe la, mègabia be wòatrɔ wo avae na ye o. 31 “Eye ale si ko miedina be amewo nawɔ na mi la, miwɔ nenema ke na wo. 32 “Eye ne ame siwo lɔ̃a mi lae mielɔ̃na ɖe, kafukafu kae wònye na mi? Elabena nu vɔ̃ wɔlawo kura gɔ̃ hã lɔ̃a ame siwo lɔ̃a wo. 33 Eye ne ame siwo wɔa nyui na mi lae miewɔa nyui na ɖe, kafukafu ka kurae wònye na mi? Nu vɔ̃ wɔlawo kura gɔ̃ hã wɔna nenema. 34 Eye ne miedoa nu dememaxɔmaxɔe na ame siwo miekpɔa mɔ be woaxee na mi la, kafukafu kae wònye na mi? Nu vɔ̃ wɔlawo kura gɔ̃ hã doa nu na nu vɔ̃ wɔlawo dememaxɔmaxɔe, ale be woaxɔ nenema ke emegbe. 35 Ke boŋ miyi edzi mialɔ̃ miaƒe futɔwo, eye miawɔ nyui, eye miado nu na ame dememaxɔmaxɔe, esi mianɔ mɔ kpɔm be yewoagbugbɔ axɔ naneke o; ekema miaƒe fetu alolo, eye mianye Dziƒoʋĩtɔ la ƒe viwo, elabena enyoa dɔme na ame madakpewo kple ame vɔ̃ɖiwo. 36 Miyi edzi mianɔ nublanui kpɔm, abe ale si ko mia Fofo kpɔa nublanui ene. 37 “Gawu la, midzudzɔ ʋɔnudɔdrɔ̃, ekema womadrɔ̃ ʋɔnu mi akpɔ o; midzudzɔ fɔbubu amewo, ekema womabu fɔ mi akpɔ o. Minɔ asi ɖem le amewo ƒe nyawo ŋu, eye woaɖe asi le miawo hã mia tɔwo ŋu. 38 Minɔ nu nam amewo, eye amewo ana nu mi. Woadzidze nu nyuie, atee, aʋuʋui wòagbagba, akɔ ɖe avɔ me na mi. Elabena dzidzenu si mietsɔ le nu dzidzem na amewo la kee woatsɔ adzidzee na miawo hã.” 39 Azɔ ewɔ kpɔɖeŋu aɖe hã na wo be: “Ŋkuagbãtɔ mate ŋu afia mɔ ŋkuagbãtɔ o ɖe, alo ate ŋuia? Woa kple evea siaa woadze do me, menye nenemae oa? 40 Nusrɔ̃vi mewua eƒe nufiala o, gake ame sia ame si wofia nui nyuie la anɔ abe eƒe nufiala ene. 41 Ke nu ka tae nèkpɔa ati fefee si le nɔviwò ƒe ŋku dzi, gake mèkpɔa atikpo si le wò ŋutɔ wò ŋku dzi ya o? 42 Aleke wɔ nàgblɔ na nɔviwò be, ‘Nɔvinye, na maɖe ati fefee si le wò ŋku dzi,’ evɔ wò ŋutɔ mèle atikpo si le wò ŋku ma ke dzi la kpɔm o? Alakpanuwɔla! Ðe atikpo la ɖa le wò ŋutɔ wò ŋku dzi gbã, ekema àte ŋu akpɔ nu nyuie aɖe ati fefee si le nɔviwò ƒe ŋku dzi la. 43 “Elabena ati nyui aɖeke meli si tsea ku vóvo o; nenema kee ati vóvo aɖeke meli si tsea ku nyui o. 44 Elabena ati sia ati ŋutɔ ƒe tsetsee wotsɔna dzea sii. Le kpɔɖeŋu me, womegbea gbowo le ŋukawo dzi, alo waintsetsewo le aŋɔka dzi o. 45 Ame nyui hea nu nyui doa goe tso eƒe dzi ƒe nu nyui dzraɖoƒe, gake ame vɔ̃ɖi ɖea nu vɔ̃ɖi doa goe tso eƒe nu vɔ̃ɖi dzraɖoƒe; elabena nya si wu ame ƒe dzi la, eyae eƒe nu gblɔna. 46 “Ke nu ka tae miele yɔyem be ‘Aƒetɔ! Aƒetɔ!’ evɔ miewɔa nya siwo megblɔna ya dzi o? 47 Ame sia ame si vaa gbɔnye, eye wòsea nye nyawo hewɔa wo dzi la, mafia mi ame si wòɖi: 48 Ele abe ame aɖe si le xɔ tum, ame si ku do wòyi to, eye wòɖo egɔme anyi ɖe agakpe dzi ene. Ale, esi tɔ ɖɔ la, tɔsisia va nyẽ zi ɖe xɔ ma ŋu, ke hã, ŋusẽ menɔ eŋu wòte ŋu ʋuʋui o, le esi wotui nyuie ta. 49 Gake ame si senɛ, eye mewɔa edzi o la, ele abe ame si tu xɔ ɖe anyigba, eye meɖo gɔmeɖoanyi nɛ o ene. Tɔsisi va nyẽ zi ɖe eŋu, eye enumake emu, eye xɔ ma gbã gudugudu.”


“Migaŋlɔ Dɔmenyonyo Na Amedzrowo Be O”—Hebritɔwo 13:2 | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Digor Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Migaŋlɔ amedzrowɔwɔ [si fia, dɔmenyonyo na amedzrowo] be o.”—HEB. 13:2.\nHADZIDZI: 124, 79\nNu ka tae wòate ŋu ahiã be míaɖɔ míaƒe susu ɖo le ale si míebua amedzrowoe ŋu?\nAleke Boaz ƒe nuwɔwɔ ɖe Rut ŋu ɖee fia be Boaz bua amedzrowo abe ale si Yehowa bua woe ene?\nAleke míate ŋu anyo dɔme na amedzrowo?\n1, 2. (a) Kuxi kawoe amedzro geɖe doa goe egbea? (Kpɔ foto si le nyati sia ƒe gɔmedzedze.) (b) Ŋkuɖodzinya kae apostolo Paulo gblɔ, eye biabia kawoe esia fɔ ɖe te?\nƑE 30 kple edzivɔ ye nye esi va yi la, Osei  zɔ mɔ tso Ghana yi Europa. Ɣemaɣi la, menye Ðasefoe wònye o. Egblɔ be: “Esi meɖo la, eteƒe medidi hafi mekpɔe be amewo metsɔ ɖeke le eme nam o. Nyemenya kura be nenema gbegbee teƒea fa miamiamia o. Esi medo go le yameʋudzeƒea eye fafa ma lém zi gbãtɔ le nye agbe me la, ɖeko mewó avi.” Esi Osei mese afi ma tɔwo ƒe gbea nyuie o ta la, ƒe ɖeka kple edzivɔ va yi si mekpɔ dɔ gbagbe aɖeke wɔ o. Esi wòva le adzɔge ʋĩi tso eƒe ƒometɔwo gbɔ ta la, etsi akogo eye aƒe hã dzronɛ vevie.\n2 Ne wòe le nɔnɔme ma me la, de ŋugble le ale si nàdi be amewo nawɔ nu ɖe ye ŋui ŋu kpɔ. Èɖanye dukɔ bubu me tɔ alo wò ŋutigbalẽ to vovo o, ɖe madzɔ dzi na wò ŋutɔ be woaxɔ wò vividoɖeameŋutɔe le Fiaɖuƒe Akpataa me oa? Le nyateƒe me la, Biblia de dzi ƒo na Kristotɔ vavãwo be: ‘Migaŋlɔ dɔmenyonyo na amedzrowo be o.’ (Heb. 13:2) Eya ta mina míadzro biabia siawo me: Aleke Yehowa bua amedzrowoe? Nu ka tae wòahiã be míatrɔ míaƒe susu le ale si míebua amedzrowoe ŋu? Eye nu kae míate ŋu awɔ be dukɔ bubu me tɔ siwo le míaƒe hamea me la naɖe dzi ɖi le mía dome?\nALE SI YEHOWA BUA AMEDZROWO\n3, 4. Le 2 Mose 23:9 la, aleke Mawu di be yeƒe dukɔa nawɔ nu ɖe amedzrowo ŋu, eye nu ka tae?\n3 Esi Yehowa ɖe Israel-viwo tso Egipte megbe la, ede sewo na wo. Se mawo ɖe ale si wòle be woawɔ nu ɖe dukɔ bubu me tɔ gbogbo siwo va le wo dome ŋu ameŋububutɔe la fia. (2 Mose 12:38, 49; 22:21) Esi wònye be zi geɖe nu medea amedzrowo dzi o ta la, Yehowa wɔ ɖoɖo aɖewo lɔlɔ̃tɔe be wòaɖe vi na wo. Ðoɖo mawo dometɔ ɖekae nye be gome le wo si be woafɔ nukuwo le agblewo me ale be woakpɔ nu aɖu.—3 Mose 19:9, 10.\n4 Yehowa meƒoe ɖe Israel-viwo nu be woade bubu amedzrowo ŋu o, ke boŋ egblɔ nya siwo aʋã wo be woase veve ɖe wo nu. (Xlẽ 2 Mose 23:9.) Woawo ŋutɔwo ‘wonya ale si wònɔna na amedzrowo.’ Hafi Israel-viwo nava zu kluviwo le Egipte gɔ̃ hã la, anɔ eme be Egiptetɔwo doa vlo wo le esi wonye dukɔ bubu me tɔwo eye woƒe mawusubɔsubɔ to vovo ta. (1 Mose 43:32; 46:34; 2 Mose 1:11-14) Esime Israel-viwo nye amedzroviwo la, agbea sesẽ na wo ale gbegbe, gake Yehowa bia tso wo si be woawɔ nu ɖe amedzro siwo le wo dome la ŋu abe ‘dumevidzidziwo’ ene.—3 Mose 19:33, 34.\n5. Nu kae akpe ɖe mía ŋu míatsɔ ɖe le eme na amedzrowo abe ale si Yehowa wɔnɛ ene?\n5 Egbea hã, míeka ɖe edzi be Yehowa tsɔ ɖe le eme na amedzro siwo dea míaƒe hamea ƒe kpekpewo la vevie nenema ke. (5 Mose 10:17-19; Mal. 3:5, 6) De ŋugble le kuxi siwo amedzrowo doa goe ŋu kpɔ. Le kpɔɖeŋu me, amewo mewɔa nu ɖe wo ŋu nyuie o eye ɖewohĩ womese gbea hã o. Eya ta anyo be míadze agbagba be míawɔ nu ɖe wo ŋu le nɔvilɔlɔ̃ me ahanyo dɔme na wo.—1 Pet. 3:8.\nÐE WÒHIÃ BE MÍAÐƆ MÍAƑE SUSU ÐO LE ALE SI MÍEBUA AMEDZROWOE ŊUA?\n6, 7. Nu kae ɖee fia be Kristotɔ siwo nɔ anyi le ƒe alafa gbãtɔ me la ɖu susu manyomanyo siwo nɔ wo si ɖe ame bubuwo ŋu la dzi?\n6 Kristotɔ siwo nɔ anyi le ƒe alafa gbãtɔ me la dze agbagba ɖu susu gbegblẽ siwo nɔ Yudatɔwo si ɖe dukɔ bubu me tɔwo ŋu la dzi. Le ƒe 33 K.Ŋ. ƒe Pentekoste ŋkekea dzi la, wo dometɔ siwo nɔ Yerusalem la wɔ amedzro na dukɔ vovovo me tɔ siwo va zu Kristotɔwo. (Dɔw. 2:5, 44-47) Ale si Yudatɔ Kristotɔwo tsɔ ɖe le eme na woƒe haxɔsetɔ siwo nye dukɔ bubu me tɔwo la ɖee fia be wose nya, “amedzrowɔwɔ,” si fia “dɔmenyonyo na amedzrowo,” la gɔme.\n7 Gake edze ƒãa be esi Kristotɔ gbãtɔawo nɔ agbɔ sɔm ɖe edzi la, ameŋkumekpɔkpɔ ƒe nya aɖe va do mo ɖa. Yudatɔ Helagbe dolawo fa konyi be womele nu wɔm ɖe yewoƒe ahosiwo ŋu nyuie o. (Dɔw. 6:1) Be woakpɔ kuxi ma gbɔ la, apostoloawo tia ŋutsu adre be woakpɔ egbɔ be womegblẽ ame aɖeke ɖi o. Helatɔwo ƒe ŋkɔwoe nɔ ŋutsu mawo katã si, eya ta anɔ eme be apostoloawo di be masɔmasɔ si ɖo Kristotɔ gbãtɔawo dome le dukɔ si me ame tso ta la nu nayi.—Dɔw. 6:2-6.\n8, 9. (a) Nu kae ate ŋu aɖee afia be vovototodedeameme alo dumevinyenye ƒe dada le mía me? (b) Nu kae wòle be míaho ɖa le míaƒe dzi me? (1 Pet. 1:22)\n8 Míenya alo míeɖanyae o, míaƒe dekɔnuwo kpɔa ŋusẽ ɖe mía dometɔ ɖe sia ɖe dzi le mɔ aɖe nu kokoko. (Rom. 12:2) Gakpe ɖe eŋu la, míesenɛ míaƒe aƒelikawo, dɔwɔhatiwo alo sukuhatiwo gblɔa nya siwo mesɔ o tso ame siwo tso dukɔ bubu me, to bubu me tɔwo alo ame siwo ƒe ŋutigbalẽ to vovo ŋu. Ŋusẽ ka gbegbee nya mawo kpɔna ɖe mía dzi? Aleke míewɔa nui ne ame aɖe gblɔ alɔmeɖenya aɖe tso dukɔ si me míetso ŋu alo ɖi gbɔ nane si mía detɔwo wɔna?\n9 Vovototodedeameme ƒe gbɔgbɔ nɔ apostolo Petro me ɖe ame siwo menye Yudatɔwo o ŋu hena ɣeyiɣi aɖe, gake vivivi la, edze agbagba ɖe nuŋububu ma ɖa le eƒe dzi me. (Dɔw. 10:28, 34, 35; Gal. 2:11-14) Nenema kee ne míede dzesii be vovototodedeameme alo dumevinyenye ƒe dada le mía me la, ele be míadze agbagba vevie ahoe ɖa le míaƒe dzi me. (Xlẽ 1 Petro 1:22.) Anyo be míade ŋugble le nyateƒe si wònye be mía dometɔ aɖeke medze na ɖeɖekpɔkpɔ o la ŋu; mí katã míenye ame madeblibowo, dukɔ ka mee míeɖatso o. (Rom. 3:9, 10, 21-24) Eya ta nu ka tae míabui be míenyo wu ame bubuwo? (1 Kor. 4:7) Ele be susu si nɔ apostolo Paulo si la tɔgbi nanɔ míawo hã si esi wòxlɔ̃ nu ehati Kristotɔ amesiaminawo be ‘womeganye ame tutɔwo kple amedzrowo o, ke boŋ wonye Mawu ƒe aƒe la me tɔwo.’ (Ef. 2:19) Ne míedze agbagba vevie be míaɖu vovototodedeameme ƒe gbɔgbɔ si le mía me ɖe dukɔ bubu me tɔwo ŋu dzi la, esia akpe ɖe mía ŋu godoo be míado amenyenye yeyea.—Kol. 3:10, 11.\nALE SI MÍANYO DƆME NA AMEDZROWO\n10, 11. Aleke Boaz ƒe nuwɔwɔ ɖe Rut si nye Moabitɔ ŋu la ɖee fia be ebua amedzrowo abe ale si Yehowa bua wo ene?\n10 Ðikeke mele eme o be ale si Boaz wɔ nu ɖe Rut Moabitɔa ŋu la ɖe ale si Yehowa bua amedzrowoe la fia. Esi Boaz va eƒe agblea me le nuŋeɣi la, ede dzesi nyɔnu dɔ sesẽ wɔla aɖe si nye amedzro wòle nuku fɔm le eƒe nuŋelawo yome. Esi wòse be nyɔnua bia mɔ hafi dze nukua fɔfɔ gɔme, togbɔ be gome le esi be wòafɔ nuku le agblewo me hã la, Boaz ɖe mɔ nɛ dɔmenyotɔe be wòafɔ nukuawo le lu bablaawo gɔ̃ hã dome.—Xlẽ Rut 2:5-7, 15, 16.\n11 Dzeɖoɖo si yi edzi le Boaz kple Rut dome la ɖee fia kɔtɛ be Boaz tsɔ ɖe le eme na Rut eye wòtsi dzi ɖe nɔnɔme madeamedzi si me wòle abe amedzro ene ŋu. Le kpɔɖeŋu me, Boaz gblɔ nɛ be wòanɔ yeƒe ɖetugbuiawo ŋu ale be ŋutsu siwo le dɔ wɔm le agblea me nagaɖe fu nɛ o. Boaz wɔ ɖoɖo hã be Rut nakpɔ tsi kple nuɖuɖu si asu nɛ, abe eya ŋutɔ ƒe dɔwɔlawo ke ene. Gakpe ɖe eŋu la, Boaz meda nyɔnu amedzro dahe la ɖe anyi o, ke boŋ ede dzi ƒo nɛ.—Rut 2:8-10, 13, 14.\n12. Ne míenyo dɔme na amedzro siwo va eteƒe medidi o la, dɔ nyui kae wòate ŋu awɔ ɖe wo dzi?\n12 Menye lɔlɔ̃ vavã si nɔ Rut si na lɔ̃xoa, Naomi, koe wɔ dɔ ɖe Boaz dzi o, ke esi wòsee be Rut zu Yehowa subɔla la, eya hã wɔ dɔ ɖe edzi ŋutɔ. Le nyateƒe me la, lɔlɔ̃ vavã si le Yehowa si na Rut lae dze le ale si Boaz wɔ nu ɖe nyɔnu si ‘va be ɖe Israel ƒe Mawu ƒe aʋala te’ ŋui me. (Rut 2:12, 20; Lod. 19:17) Nenema kee egbea hã, ne míewɔ nu ɖe “amewo katã ƒomevi” ŋu dɔmenyotɔe la, ate ŋu akpe ɖe wo ŋu woade dzesi nyateƒea kple ale si gbegbe Yehowa lɔ̃ woe.—1 Tim. 2:3, 4.\nÐe míedoa gbe na ame yeye siwo vaa Fiaɖuƒe Akpata me la vividoɖeameŋutɔea? (Kpɔ memama 13, 14)\n13, 14. (a) Nu ka tae wòle be míadze agbagba ado gbe na amedzro siwo va Fiaɖuƒe Akpata me? (b) Nu kae ate ŋu ana wòanɔ bɔbɔe na wò be nàte ɖe ame siwo nye dukɔ bubu me tɔwo ŋu?\n13 Mɔ siwo dzi míato awɔ nu ɖe ame siwo tso dukɔ bubu me va eteƒe medidi o ŋu dɔmenyotɔe dometɔ ɖekae nye be míado gbe na wo vividoɖeameŋutɔe le Fiaɖuƒe Akpata me. Ðewohĩ míade dzesii be ame yeye siwo ʋu va dukɔa me la kpea ŋu eye woɖea wo ɖokui ɖe aga. Azɔ hã, nu siwo me woto le agbe me alo ɖoƒe si le wo si ate ŋu awɔe be woase le wo ɖokui me be dukɔ bubu me tɔwo nyo wu yewo. Eya ta anyo be míate ɖe wo ŋu ado vivi ɖe wo ŋu ahatsɔ ɖe le eme na wo. Ne JW Language dɔwɔnua le mia degbe me la, ate ŋu akpe ɖe ŋuwò nàsrɔ̃ ale si nàdo gbe na amedzrowo le wo degbe me.—Xlẽ Filipitɔwo 2:3, 4.\n14 Ðewohĩ asesẽ na wò vie be nàte ɖe dukɔ bubu me tɔwo ŋu. Nu si ana wòanɔ bɔbɔe na wòe nye be nàgblɔ nya aɖe na wo tso ɖokuiwò ŋu. Eteƒe madidi hafi nàkpɔe be, to vovo na ale si nèsusui la, vovototo boo aɖeke mele mia kpli wo dome o, ke boŋ àkpɔe be ame ɖekawo ko mienye—eye nyuiƒewo kple gbagbãƒewo le dekɔnu ɖe sia ɖe ŋu.\nKPE ÐE AMEWO KATÃ ŊU WOƑE DZI NADZE EME\n15. Nu kae akpe ɖe mía ŋu be míase nu gɔme na ame yeye siwo tso dukɔ bubu me?\n15 Be nàkpe ɖe amedzrowo ŋu woaɖe dzi ɖi le hamea me la, bia ɖokuiwò anukwaretɔe be, ‘Ne nyee yi dukɔ bubu me la, aleke madi be amewo nawɔ nu ɖe ŋunye?’ (Mat. 7:12) Gbɔ dzi ɖi na ame siwo le agbe yeye gɔme dzem le dukɔ bubu me. Le gɔmedzedzea me la, ɖewohĩ mímase ale si wobua nuwo ŋui alo woƒe nuwɔna aɖewo gɔme o. Gake le esi míakpɔ mɔ be woatrɔ ɖe míaƒe dekɔnuwo ŋu teƒe la, ɖe manyo wu boŋ be míase nu gɔme na wo oa?—Xlẽ Romatɔwo 15:7.\n16, 17. (a) Nu kawoe míate ŋu awɔ be mía kple dukɔ bubu me tɔwo dome nanɔ kplikplikpli? (b) Kpekpeɖeŋu kawoe míate ŋu ana dukɔ bubu me tɔ siwo le míaƒe hamea me?\n16 Nusɔsrɔ̃ tso amedzro siwo le mía dome ƒe dukɔ kple woƒe dekɔnuwo ŋu ana wòanɔ bɔbɔe na mí be míade ha kpli wo. Míate ŋu azã ɣeyiɣi aɖe le míaƒe ƒometadeaguɣi atsɔ aku nu me tso ame siwo mímenya nyuie le míaƒe hamea alo anyigbamama me o ŋu. Nu bubu si míawɔ be kadodo nyui nanɔ mía kple dukɔ bubu me tɔwo dome lae nye be míakpe wo woava ɖu nu le mía ƒeme. Esi wònye be Yehowa ʋu “xɔse ƒe ʋɔtru la na dukɔwo me tɔwo” ta la, ɖe manyo be míawo hã míaʋu míaƒe ʋɔtruwo na ame siwo “do ƒome kpli mí le xɔse la me” oa?—Dɔw. 14:27; Gal. 6:10; Hiob 31:32.\nÐe míewɔa amedzro na ame yeye siwo tso dukɔ bubu me la dɔmenyotɔea? (Kpɔ memama 16, 17)\n17 Ne míedea ha kple ƒome aɖe si tso dukɔ bubu me la, míava se agbagba si dzem wole be woatrɔ ɖe nɔnɔmea ŋu le mía de la gɔme nyuie wu. Ke hã, ɖewohĩ míakpɔe be wohiã kpekpeɖeŋu be woate ŋu asrɔ̃ mía degbea. Nu bubu si míagate ŋu awɔ na woe nye be míakpe ɖe wo ŋu woakpɔ dɔ awɔ alo afi si woanɔ. Ne míekpe ɖe míaƒe haxɔsetɔwo ŋu alea la, ana agbea naka ɖe eme na wo.—Lod. 3:27.\n18. Ame ka ƒe kpɔɖeŋue amedzrowo ate ŋu asrɔ̃ le bubudede dukɔ si me wole ƒe dekɔnuwo ŋu me, eye aleke woaɖee afia be yewokpɔ ŋudzedze ɖe kpekpeɖeŋu siwo wona yewo ŋu?\n18 Ele be amedzrowo hã nadze agbagba awɔ woƒe ŋutete ɖe sia ɖe atrɔ ɖe ale si amewo wɔa nui le dukɔ si me wova le la ŋu. Rut ɖo kpɔɖeŋu nyui aɖe ɖi le go sia me. Gbã, ede bubu dukɔ si me wòva le ƒe dekɔnuwo ŋu esi wòbia mɔ hafi dze nukuwo fɔfɔ gɔme. (Rut 2:7) Togbɔ be gome le esi be wòafɔ nukuwo hã, mebui be amewo ƒe agbae wònye be woakpɔ yeƒe nuhiahiãwo gbɔ na ye o. Evelia, eɖee fia be yekpɔ ŋudzedze ɖe ale si wonyo dɔme na ye la ŋu. (Rut 2:13) Ne amedzrowo ɖe nɔnɔme nyui sia tɔgbi fia la, dukɔa me tɔwo kple wo nɔvi haxɔsetɔwo ade bubu wo ŋu.\n19. Susu kawo tae wòle be míaxɔ amedzro siwo le mía dome la nyuie?\n19 Dzidzɔe wònye na mí be Yehowa ɖe mɔ be dukɔwo katã me tɔwo nase nya nyuia le eƒe amenuveve geɖe la ta. Ðewohĩ mɔnukpɔkpɔ mesu wo si le woƒe dukɔ me be woasrɔ̃ Biblia alo ade ha kple Yehowa ƒe amewo le ablɔɖe me o. Gake fifia esi mɔnukpɔkpɔ su wo si be woade ha kpli mí la, ɖe manyo be míakpe ɖe wo ŋu ale be woƒe dzi nadze eme le mía dome oa? Ne míenyo dɔme na wo le mɔ suetɔ kekeake si míate ŋui nu hã, esia afia be míele lɔlɔ̃ si le Yehowa si na wo la srɔ̃m. Esi míenye “Mawu srɔ̃lawo” ta la, mina míawɔ míaƒe ŋutete ɖe sia ɖe be míaxɔ amedzro siwo le mía dome la nyuie.—Ef. 5:1, 2.\n^  (memama 1) Míetrɔ ŋkɔa.


Taɖodzinu Aɖe Tae Mele Agbe Ðoa? | Ask God\nGBE BUBU Afrikaans Albanian Amharic Arabic Armenian Armenian (West) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Malagasy Mizo Moore Myanmar Norwegian Nzema Ossetian Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Twi Ukrainian Urdu Vietnamese Xhosa Zulu\nNyabiase Gbãtɔ: Taɖodzinu Aɖe Tae Mele Agbe Ðoa?\nROSALIND, si tsi le England la di vevie be sidzedze geɖe wu nasu ye si le agbe me. Edi be yeakpe ɖe amewo ŋu hã. Esi wòwu suku nu la, ekpɔ dɔ gã aɖe si bia be wòanɔ kpekpeɖeŋu nam aƒemanɔsitɔwo, eye wòkpena ɖe nuwɔametɔwo hã ŋu. Togbɔ be ekpɔ dɔ nyui nɔ wɔwɔm, eye nuwo de edzi hã la, egblɔ be, “Tso ɣeaɖeɣi ke mebiana be, ‘Nu ka tae míele agbe ɖo?’ eye ‘Taɖodzinu kae le agbea ŋu?’”\nAmegbetɔwo mele abe lã siwo mebua tame la ene o. Ŋutete le míawo ya si be míasrɔ̃ nu tso nu siwo dzɔ va yi la me, awɔ ɖoɖo ɖe etsɔme ŋu, eye míadi taɖodzinu si le agbea ŋu.\nAme geɖe gblɔna be taɖodzinu si koŋ le agbea ŋue nye be nàkpɔ kesinɔnuwo alo axɔ ŋkɔ, si awɔe be nàkpɔ dzidzɔ le agbe me.\nNu kae ŋuɖoɖo ma fia?\nMíawo ŋutɔwoe atso nya me le nu siwo le vevie wu le agbe me ŋu. Míaƒe didiwo le vevie wu Mawu ƒe lɔlɔ̃nu wɔwɔ.\nKesinɔnu geɖe nɔ Fia Salomo si, eye wòti dzidzɔkpɔkpɔ yome vevie, gake eva de dzesii be nu siawo menana viɖe nɔa ame ƒe agbe ŋu ɖaa o. Eva de dzesi nu si koŋ nana taɖodzinu nɔa agbea ŋu esi wògblɔ be: “Mina míase nyaawo katã ƒe taƒonya be: Vɔ̃ Mawu, eye nàlé eƒe seawo me ɖe asi; elabena esia nye amegbetɔwo katã tɔ!” (Nyagblɔla 12:13) Nu kae wòbia be míalé Mawu ƒe sewo me ɖe asi?\nTame si Mawu ɖo ɖe amegbetɔwo ŋu dometɔ ɖekae nye be míase vivi le agbe me. Salomo ŋlɔ bena: “Ðe menyo na amegbetɔ wu be, wòaɖu nu ano nu, eye eƒe luʋɔ naɖu agbe akpe ɖe eƒe agbagbadzedzewo ŋu oa? Ke esia la, Mawu si me ko wòtsona, abe ale si mekpɔe ene.”—Nyagblɔla 2:24.\nMawu di hã be míalɔ̃ míaƒe ƒomea me tɔwo ahalé be na wo. De dzesi mɔfiame kpui siawo siwo wɔa dɔ, si wòna ƒomea me tɔ ɖe sia ɖe.\n“[Ele] be srɔ̃ŋutsuwo nanɔ wo srɔ̃wo lɔ̃m abe woawo ŋutɔwo ƒe ŋutilãwo ene.”—Efesotɔwo 5:28.\nNe míewɔ ɖe Biblia me mɔfiame siawo dzi la, míakpɔ dzidzɔ kple dzidzeme aɖe si nu. Gake nu vevitɔ si míate ŋu awɔe nye be míasrɔ̃ nu sia nu si wòanya wɔ be míasrɔ̃ tso mía Wɔla la ŋu, eye míate ɖe eŋu anye exɔlɔ̃wo. Le nyateƒe me la, Biblia de dzi ƒo na mí be ‘míate ɖe Mawu ŋu.’ Eye wògblɔ kakaɖedzinya siawo kpee be: “Ate ɖe mia ŋu.” (Yakobo 4:8) Ne èwɔ ɖe amekpekpe sia dzi la, taɖodzinu vavã anɔ wò agbe ŋu.\nRosalind, si ŋu nya míegblɔ va yi la, va se le eɖokui me fifia be yenya taɖodzinu si le agbea ŋu. Àte ŋu axlẽ nu si wògblɔ be eyae kpe ɖe ye ŋu yetrɔ yeƒe susu la le magazine sia ƒe axa 10 lia.\nNu Kae Yesu Gblɔ Tso Agbemetaɖodzinu Ŋu?\nÐikeke aɖeke menɔ Yesu me ku ɖe taɖodzinu si le eƒe agbe ŋu la ŋu o. Egblɔ be: “Elabena nu si tae wodzim ɖo, si tae meva xexea me ɖo ye nye esi: be maɖi ɖase na nyateƒe la.” (Yohanes 18:37) Nyateƒea fiafia amewo tso Mawu kple Eƒe tameɖoɖowo ŋue Yesu tsɔ wɔ agbemedɔe.\nTaɖodzinu vavã anɔ míaƒe agbe ŋu ne míeto Yesu ƒe afɔtoƒewo. Le nyateƒe me la, Yesu kpe mí be míasrɔ̃ nu tso ye gbɔ. (Mateo 11:29) Bu mɔ siwo dzi míate ŋu ato awɔ esia la dometɔ eve pɛ ko ŋu kpɔ.\nYesu fia nu be hafi míakpɔ dzidzɔ la, ele be “[míanyae] be gbɔgbɔmenuwo hiã” mí. (Mateo 5:3) Be míakpɔ míaƒe gbɔgbɔmenuhiahiãwo gbɔ, si fia be míanɔ ƒomedodo me kple Mawu la, ele be míanya ‘Mawu vavã ɖeka la, kple Yesu Kristo, si wòdɔ ɖa la.’—Yohanes 17:3.\nYesu de se na eyomedzelawo be woafia nu siwo wosrɔ̃ la ame bubuwo. Egblɔ na wo be: “Eya ta miheyi ɖawɔ dukɔwo katã me tɔwo woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔ me, miafia nu wo be, woawɔ nu siwo katã ƒe se mede na mi la.”—Mateo 28:19, 20.\nAme siwo toa Biblia sɔsrɔ̃ kple emenyawo dzi wɔwɔ dzi ɖenɛ fiana be gbɔgbɔmenuwo hiã yewo la dea dzesii be yewoƒe agbe va ɖɔ ʋu wu. Eye ne wole kpekpem ɖe ame bubuwo ŋu be woasrɔ̃ nu tso Mawu ŋu la, wova kana ɖe edzi be taɖodzinu le yewoƒe agbe ŋu vavã.\nAnya wɔ be míanɔ agbe wòadze Yehowa ŋua. Àte ŋu anye exɔlɔ̃ gɔ̃ hã.


HELP FOR THE FAMILY Ne Viwò Ƒewuivi Wɔa Nu Vevi Eɖokui\nNYATI SI LE AKPAA DZI Ƒe Nenie Nàte Ŋu Anɔ Agbe?\nINTERVIEW Ƒunukpeƒekola Aɖe Ƒe Xɔse\nÐe Wòle Be Nàxɔ Mawuɖekaetɔ̃ La Dzi Asea?\nTHE BIBLE'S VIEWPOINT Aha Sesẽ\nWAS IT DESIGNED? Ale Si Ƒudzixe Albatross Saa Agba Ŋusẽ Boo Mazamazãe\nNyɔ! | August 2013\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Zulu\nHARRIET ku le ƒe 2006 me esi wòxɔ ƒe 175. Gake menye amegbetɔe Harriet nye o. Klo aɖe si wotsɔ tso Galapagos va da ɖe lãwo kpɔƒe le Australia lae wònye. Harriet ƒe agbenɔƒewo sɔ gbɔ ŋutɔ ne wotsɔe sɔ kple mí amegbetɔwo tɔ. Gake eƒe agbenɔƒe mede naneke ne wotsɔe sɔ kple nu gbagbe bubuwo tɔ o. Kpɔ eƒe kpɔɖeŋu aɖewo ɖa.\nNumekula siwo le Finland gblɔ be fɔli si nɔa tsi viviwo me ate ŋu anɔ agbe ƒe 200.\nZi geɖe la, adza siwo le atsiaƒu me la nɔa agbe ƒe 100 kple edzivɔ, eye wogblɔ be wotea ŋu nɔa agbe ƒe 400 kple edzivɔ gɔ̃ hã.\nAti gbogbo aɖewo nɔa agbe ƒe akpe geɖe, wo dometɔ aɖewoe nye adidoti ƒomevi aɖewo, kpomi ƒomevi aɖewo kple logoti ƒomevi aɖewo.\nKe hã ne amegbetɔ si wobuna be ede ŋgɔ wu anyigbadzinuwɔwɔwo katã la dze agbagba le eɖokui ŋu ʋuu hã la, ƒãa hafi eƒe agbenɔƒe dea 80 alo 90!\nÐe nèsusu be ƒe 80 alo esi wu nenema vie koe míate ŋu anɔ agbea? Alo ɖe wòanya wɔ be míanɔ agbe wòadidi wu ema? Ame geɖewo susui be dzɔdzɔmeŋutinunya kple atikewɔwɔmɔnuwo ate ŋu akpe ɖe mía ŋu míanɔ agbe wòadidi wu.\nÐe Dzɔdzɔmeŋutinunya Ate Ŋuia?\nDzɔdzɔmeŋutinunya wɔ akpa gã aɖe le lãmesẽnyawo kple atikewɔwɔmɔnuwo dodo ɖe ŋgɔ me. Magazine aɖe gblɔ be: “Ame ʋɛ aɖewo koe dɔ xɔleameŋuwo kple vidzidzimekuxiwo wuna le [United States]. Vidzĩwo ƒe kuku dzi ɖe kpɔtɔ 75 le alafa me tso ƒe 1960 me.” (Scientific American) Gake dzɔdzɔmeŋutinunya mete ŋu kpɔ dzidzedze boo aɖeke le ame tsitsiwo ƒe agbenɔƒewo dzidzi ɖe edzi me o. Magazine ma ke ƒe tata bubu gblɔ be: “Le ƒe geɖe ƒe numekuku megbe kura gɔ̃ hã la, womenya nu si tututu gbɔ amegãkuku tsona o.” Ke hã, edze ƒãa be “amewo kua amegã ne woƒe lãmenu siwo nana be ŋutilã wɔa dɔ nyuie la gbɔdzɔ.” Magazinea gblɔ yi edzi be: “Ne lãmenuwo ƒe gbɔdzɔgbɔdzɔ gbɔe amegãkuku tsona la, míexɔe se be woate ŋu ati enu gbe ɖeka.”—Scientific American.\n“Le ƒe geɖe ƒe numekuku megbe kura gɔ̃ hã la, womenya nu si tututu gbɔ amegãkuku tsona o”\nDzɔdzɔmeŋutinunyala aɖewo le agbagba dzem be yewoawɔ agbedomenyiŋusẽ ŋuti nunya ƒe akpa yeye si míayɔ le nyati sia me be dzɔdzɔmeŋusẽfianu ŋuti nunya la ŋu dɔ atsɔ asrɔ̃ nu tso nu si gbɔ amegãkuku kple tsitsimedɔlélewo tsona la ŋu. Nu kae dzɔdzɔmeŋutinunya ƒomevi sia nye?\nNyatakaka siwo hiã hena lãmenugbagbevi yeyewo wɔwɔ la nɔa lãmenugbagbeviwo ŋutɔ me. Nyatakaka siawo ƒe akpa gãtɔ nɔa lãmenugbagbevi ƒe domenyiŋusẽfianuwo me. Nyitsɔ laa la, dzɔdzɔmeŋutinunyalawo gawɔ numekuku detowo tso nu siwo nɔa lãmenugbagbeviwo me ŋu, eye nu si ŋu woke ɖo lae nye dzɔdzɔmeŋusẽfianu. Dzɔdzɔmeŋusẽfianu ŋuti nunya ku ɖe nu wɔnuku siwo yia edzi le lãmenugbagbeviwo me kple ale si wowɔa dɔe la ŋu.\nDzɔdzɔmeŋusẽfianu to vovovo sãsãsã na domenyiŋusẽfianu. Domenyiŋusẽfianuwo le abe atrakpui totro eve ƒokpli ene, gake dzɔdzɔmeŋusẽfianuwo ya nye lãmenu siwo léna ɖe domenyiŋusẽfianuwo ŋu. Dɔ kae lãmenu siawo wɔna? Abe ale si ame si daa ati ɖe ha dzi fiaa mɔ hadzilawo ene la, lãmenu siawo fiaa mɔ ale si nyatakaka siwo le domenyiŋusẽfianuwo me la wɔa dɔe. Lãmenu sia ate ŋu ana domenyiŋusẽfianu aɖewo nadzudzɔ dɔwɔwɔ alo adze dɔwɔwɔ gɔme le lãmenugbagbevia ƒe hiahiã nu, eye nu bubuwo abe nuɖuɖu, nuteɖeamedzi kple aɖinuwo ene hã tea ŋu nana lãmenu sia wɔa dɔ sia. Nu siwo ŋu numekulawo va ke ɖo nyitsɔ laa ku ɖe dzɔdzɔmeŋusẽfianu ŋu la he tɔtrɔ gã aɖe va nu gbagbewo ŋuti nunya me, eye wokpɔe be lãmenu sia wɔa akpa aɖe le dɔléle aɖewo koŋ kple amegãkuku me.\nNumekula Nessa Carey, si wɔa numekuku tso lãmenu sia ŋu la gblɔ be: “[Dzɔdzɔmeŋusẽfianu] wɔa akpa aɖe le dɔlélewo abe tagbɔdɔ si nana wotɔtɔna, ƒunukpeƒetetedɔ, kansa kple vevesese atraɖii ene me.” Egblɔ kpee be esia “wɔa akpa aɖe godoo le amegãkuku hã me.” Eya ta numekuku tso lãmenu sia ŋu ate ŋu ana woava ke ɖe dɔdamɔnu siwo atsi dɔléle siwo dometɔ aɖee nye kansa la nu eye wòana amewo nanɔ lãmesẽ me geɖe wu ahana woƒe agbenɔƒewo nadidi ɖe edzi. Gake fifia la, womekpɔ ke ɖe dɔdamɔnu gobi aɖeke ŋu o. Carey gblɔ be: “Nu siwo míewɔna ɖaa [be míatsɔ atsi amegãkuku nu] ko míegawɔna, eyae nye amagbe geɖe ɖuɖu [kple] kamedede edziedzi.”\nNu ka tae amegbetɔwo le kutri kum nenema gbegbe be yewoanɔ agbe wòadidi wu? Nu ka tae míedina be míanɔ agbe ɖaa? Britaintɔwo ƒe nyadzɔdzɔgbalẽ The Times bia be, “Nu ka tae amegbetɔwo le agbagba dzem le xexea me godoo be yewoayi edzi anɔ agbe, eɖanye to makumakunyenye, tsitretsitsi, agbenɔnɔ le ku megbe alo gbugbɔgadzi me o?” Abe ale si míakpɔe le nyati sia me ene la, ŋuɖoɖoa ɖe nu si tututu gbɔe amegãkuku tso la fia.\nNu Ka Tae Míedina Be Míanɔ Agbe Tegbee?\nƑe akpe geɖee nye esi ame butame geɖewo nɔ biabia sia ƒe ŋuɖoɖo dim. Ðe ŋuɖoɖo fakɔname si me susu le si wɔ ɖeka kple míaƒe wɔwɔme kple didi be míanɔ agbe tegbee la lia? Ame miliɔn geɖe aɖo biabia sia ŋu kple kakaɖedzi be, ɛ̃ ɖe li! Nu ka tae? Woke ɖe ŋuɖoɖo fakɔname siwo ku ɖe amegbetɔ ƒe wɔwɔme ŋu la ŋu le Biblia me.\nTso gɔmedzedzea me ke la, Biblia na eme kɔ ƒãa be togbɔ be amegbetɔwo sɔ kple lãwo le nanewo me hã la, woto vovo na lãwo sãsãsã. Le kpɔɖeŋu me, 1 Mose 1:27 gblɔ be Mawu wɔ amegbetɔ ɖe eƒe nɔnɔme nu. Le mɔ ka nu? Ede ŋutete mía me be míate ŋu aɖe lɔlɔ̃, dzɔdzɔenyenye kple nunya afia. Eye esi wònye Mawu ŋutɔ li tegbee ta la, ede didia mí amegbetɔwo hã me be míanɔ agbe tegbee. Nyagblɔla 3:11 gblɔ be “Mawu de mavɔmavɔnyenye tame” kple dzi me na amegbetɔ.—Agbenya La.\nKpeɖodzi si li be ɖe wowɔ amegbetɔ be wòanɔ agbe ɖaa la dzena le ŋutete si le amegbetɔ ƒe ahɔhɔ̃, vevietɔ ŋutete si le eŋu be wòasrɔ̃ nu la me. Numekugbalẽ aɖe gblɔ be, “Seɖoƒe meli” na nyatakaka siwo gbegbe amegbetɔ ƒe ahɔhɔ̃ ate ŋu axɔ o. (The Encyclopedia of the Brain and Brain Disorders) Nu ka tae wòle be ŋutete sia nanɔ mía si nenye be míazãe o? Vavãe, tame si Mawu ɖo ɖe ameƒomea ŋu le gɔmedzedzea me la dzena le amegbetɔ ŋu le mɔ ɖedzesiwo nu. Ke nu ka tae míetsina kua amegã, kpea fu hekuna?\nNu Si Tae Míekua Amegã Hekuna\nŊutilã deblibo kple tiatiawɔblɔɖe nɔ ŋutsu kple nyɔnu gbãtɔ si. Nublanuitɔe la, womewɔ tiatiawɔblɔɖe sia ŋuti dɔ nyuie o esi wotiae be yewoadze aglã ɖe yewo Wɔla la ŋu. * (1 Mose 2:16, 17; 3:6-11) Woƒe tomaɖomaɖo alo nu vɔ̃a he fɔɖiɖi kple ŋukpe gã aɖe va wo dzi. Egblẽ nu le woƒe ŋutilã hã ŋu, eye wòna wonɔ gbɔdzɔgbɔdzɔm vivivi kaka va ku mlɔeba. Ale wɔ 1 Korintotɔwo 15:56 gblɔ be: “Veve si hea ku vanɛ lae nye nu vɔ̃.”\nDomenyinuŋutise na be Adam kple Xawa ƒe dzidzimeviwo katã nyi blibomademade ƒe dome, eye esia na wodina be yewoawɔ nu vɔ̃ alo nu gbegblẽ. Romatɔwo 5:12 gblɔ be: “To ame ɖeka dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti la.”\nLe nu siwo katã me míedzro va se ɖe fifia la, aleke míaƒo nya tae? Eyae nye be: Dzɔdzɔmeŋutinunyalawo mate ŋu ake ɖe nu si ana míanɔ agbe tegbee la ŋu gbeɖe o. Mawu koe ate ŋu aɖe nu siwo nu vɔ̃ gblẽ le mía ŋu la ɖa. Gake ɖe wòawɔea? Biblia ɖo eŋu kã be, ɛ̃ awɔe!\n“Ami Ku Saɖagatsi Tegbee”\nMawu ɖe afɔ vevi aɖe xoxo be yeaɖe nu vɔ̃ kple ku ɖa. Edɔ Yesu Kristo wòva tsɔ eƒe agbe na ɖe mía ta. Aleke Yesu ƒe kua ate ŋu aɖe vi na míi? Wodzi Yesu wònye ame deblibo eye “mewɔ nu vɔ̃ aɖeke o.” (1 Petro 2:22) Eya ta gome le esi be wòanɔ agbe tegbee abe amegbetɔ deblibo ene hafi. Ke nu kae wòtsɔ eƒe agbe deblibo la wɔ? Elɔ̃ faa tsɔe na be woatsɔ axe fe ɖe míaƒe nu vɔ̃wo ta. Nyateƒee, Yesu tsɔ eƒe agbe na be “wòanye tafe ɖe ame geɖewo ta.” (Mateo 20:28) Eteƒe madidi o, woawɔ tafe ma ŋu dɔ bliboe wòaɖe vi na mí. Vi kae esia ate ŋu aɖe na wò? Bu mawunyakpukpui siawo ŋu kpɔ:\n“Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”—Yohanes 3:16.\n“Ami ku saɖagatsi tegbee, eye Aƒetɔ Yehowa atutu aɖatsi ɖa le ŋkuwo katã me.”—Yesaya 25:8.\n“Woaɖe ku, si nye futɔ mamlɛtɔ, la ɖa.”—1 Korintotɔwo 15:26.\n“Mawu ƒe agbadɔ la le amegbetɔwo gbɔ . . . Eye Mawu ŋutɔ anɔ anyi kpli wo. Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o.”—Nyaɖeɖefia 21:3, 4.\nƑe nenie nàte ŋu anɔ agbe? Biblia ƒe ŋuɖoɖo si me kɔ ƒãae nye esi: Mɔkpɔkpɔ le amegbetɔwo si be woate ŋu anɔ agbe tegbee, eye mɔkpɔkpɔ sia ava eme ne Mawu ɖe vɔ̃ɖinyenye ɖe sia ɖe ɖa le anyigba dzi. (Psalmo 37:28, 29) Mɔkpɔkpɔ vevi siae nɔ susu me na Yesu esi wògblɔ na ame si wohe ɖe ati ŋu le exa la be: “Ànɔ Paradiso me kplim.”—Luka 23:43.\nƐ̃, ale si amegbetɔ dina be yeanɔ agbe tegbee la sɔ eye wòle dzɔdzɔme nu hã. Mawue de didi ma mía me! Gawu la, ana didi sia nava eme na mí. (Psalmo 145:16) Gake ele be míawɔ míaƒe akpa dzi. Le kpɔɖeŋu me, ele be míaxɔ Mawu dzi ase. Hebritɔwo 11:6 gblɔ be: “Ne xɔse mele ame si o la, mate ŋu adze [Mawu ŋu] nyuie o, elabena ele be ame si tena vaa Mawu gbɔ la naxɔe ase be eli, eye be ezua teƒeɖola na ame siwo dinɛ vevie la.” Xɔse sia menye nane dzi xɔxɔ se eŋumabumabui o, ke boŋ enye nu si ŋu wokpɔ kpeɖodzi le, si wotu ɖe Biblia me sidzedze vavãtɔ dzi la, dzi xɔxɔ se. (Hebritɔwo 11:1) Ne èdi be xɔse sia nasu ye si la, ke te ɖe Yehowa Ðasefo siwo le miaƒe nutoa me la ŋu alo ʋu míaƒe nyatakakadzraɖoƒe si nye www.jw.org.\n^ mm. 21 Adam kple Xawa ƒe aglãdzedzea fɔ nya vevi aɖewo ɖe te ku ɖe Mawu ƒe dzidzenuwo ŋu. Woƒo nu tso nya vevi siawo, siwo ɖe nu si tae Mawu ɖe mɔ ɖe vɔ̃ɖinyenye ŋu hena ɣeyiɣi kpui aɖe me la, ŋu le Biblia-srɔ̃gbalẽ si nye Nuka Tututue Nye Biblia ƒe Nufiafia? me. Xlẽe le Internet dzi le www.jw.org.\nÐe Nàte Ŋu Anɔ Lãmesẽ Me Ahanɔ Agbe Didi Fifia Gɔ̃ Hã?\nLãmesẽŋutinunyala Howard S. Friedman kple Leslie R. Martin gblɔ le numekuku ɖedzesi aɖe si wowɔ le ame 1,500 siwo wodzi le ƒe 1910 me lɔƒo ŋu la me be, nu siwo nana wonɔa agbe didi lae nye ŋudzɔnɔnɔ ɖe ame ɖokui ŋu kple kadodo kple ame geɖe. Aƒetɔ Friedman kple Martin gblɔ be: “Ame siwo nɔa ŋudzɔ ɖe wo ɖokuiwo ŋu la wɔa nu geɖe tsɔ kpɔa woƒe lãmesẽ ta, eye nu siwo ate ŋu anye afɔku na wo la dometɔ ʋɛ aɖewo me koe wokpɔa gome le. . . . Womelɔ̃a atamanono, aha geɖe nono, atike vɔ̃ɖi zazã alo ʋukuku sesĩe akpa o. Wolɔ̃a ʋumezikpuiŋukawo babla ne wole ʋu me, eye wowɔna ɖe ɖɔktawo ƒe aɖaŋuɖoɖowo dzi. Mefia kokoko be wonye ame siwo tsri nu siwo ate ŋu anye afɔku na wo la keŋkeŋ o, ke boŋ wonɔa ŋudzɔ ɖe afi si woawɔe ase ɖo be magagblẽ nu le wo ŋu o la ŋu.”\nLe kadodo kple amewo gome la, “xɔlɔ̃ gbogbo aɖewo nɔ” ame siwo te ŋu nɔ agbe didi la si eye “wona kpekpeɖeŋu amewo.” Agbalẽŋlɔla aɖewo gblɔ be le dzɔdzɔmeŋutinunya ƒe numekuku nu la nya si wogblɔna be, “Ame nyuiwo kuna kaba eye ame vɔ̃ɖiwo nɔa agbe didi” la mele eteƒe o. Wogblɔ kpee be: “Zi geɖe la . . . ame vɔ̃ɖiwo boŋue kuna kaba eye eme nyona na ame nyuiwo ya.”\nNyatakakadzraɖoƒe Aɖe Si Le Wò Lãmenugbagbeviwo Me!\nNu kae ana be dzɔdzɔmeŋutinunyala siwo ŋu wodea bubui naɖe asi le woƒe dzixɔse si nye be amegbetɔ dzɔ tso lã me la ŋu?\nAugust 2013 | Ƒe Nenie Nàte Ŋu Anɔ Agbe?\nNYƆ! August 2013 | Ƒe Nenie Nàte Ŋu Anɔ Agbe?